Газ ва электр етарли, лекин...\n22 октябр 2021, Тошкент вақти: 15:09\nЖиззах вилоятининг Ғаллаорол туманидан қўнғироқ қилган Набижон ота газ ва электр таъминотидаги асосий муаммо коррупция эканига эътибор қаратади. Унингча, жабҳадаги коррупцияга барҳам берилса, Ўзбекистонда газ ва электр бўйича муаммо қолмасди.\n“Рус филологияси факультетига олий математика не керак?”\nдейди Жиззах педагогика институтининг ўз исмини ошкор этмаган талабаси:\n- Таълим соҳасига қанақадир ўзгартиришлар киритилаяпти. Фойдаси бўлмаяпти-да. Ўшани бир қараб чиқиш керакми...\nОзодлик: Сиз талабасиз. Қанақа ўзгартиришларни назарда тутаяпсиз?\n- Спец фанларга нисбатан эътибор кам берилаяпти. Масалан, биз рус тили йўналишида ўқиймиз. Современний русский язик бошқа фанларга нисбатан кам қўйилган. Ахборотлар ўрганишимиз керак бўлган маълумотлар жуда ҳам кўп. Вақтга успет қилмаяпмиз. Айрим фанлар бор - унчалик бизга керакли эмас-да келажак ҳаëтда. Ўшаларнинг соатини қисқартириш керакми...\nОзодлик: Қайси фанлар?\n- Социология дегани бор, биринчи курсда яна олий математика деган нарса бўлди.\nОзодлик: Сизларга олий математика бўлдими? Сизлар рус филологияси шекилли.\n- Ҳа, йўналишимиз рус тили. Эртага мактабга борган вақтимиз рус тилидан дарс ўтамиз. Олий математиканинг аҳамияти йўқ, менимча. Кейин бизнес деган фан қўйилган. Бу йил “Кичик бизнес ва хусусий тадбиркорлик” йили-ку. Шунга бизнес фани ҳам қўйилибди.\nОзодлик: Каримовнинг китоблардан дарслар ҳам қўйилганми?\n- Каримовникидан биринчи курсда “Основи духовност” дегани қўйилган эди. Масалан, биз пахтада 58 кун юрдик. Бу ишлаб чиққан программмани пахта вақти билан ҳисоблаган. Ҳар куни тўрт парадан дарс. 58 кун пахтада юрган ҳисобига спец фанларни қолдириб, спец бўлмаган фанларнинг соатини камайтириш керак. 58 кун ичида ўтиладиган дарс ҳозирга тарқалиб кетган. Загрузка бўлиб кетаяпти, - дейди Жиззах педагогика институтининг ўз исмини ошкор этмаган талабаси.\n“Оскар” тақдим этган ҳужжатларда жон бор”\nдейди тошкентлик Адҳам ака, Норвегиядан бошпана сўраган Ўзбекистон ИИВнинг собиқ капитани ошкор этаётган ҳужжатларга ишора этар экан:\n- 2004 йилда Алматов томонидан имзоланган низом масаласи кеча айтилди-ку сизларда. Оскар номи билан Ички ишлар вазирлигининг ходими капитан масаласида айтмоқчи эдим-да. 2004 йил ноябр ойида бўлса керак, мен бу низом ҳақида эшитганман. Ўша вақтда қишлоқдан Тошкент шаҳрига келганлар регистрациядан ўтиши керак, деган гап бор эди-да. Кейин мен суриштирдим буни. “Регистрация нима дегани?” деганимда, айтилгандики, Ички ишлар вазири Алматов томонидан тасдиқланган низом бор, шу бўйича яшаш жойидаги участка нозиридан характеристика олиб келади. “Қанақа характеристика?” деганда, “Бу одамнинг террорчиликка алоқаси борми-йўқми, оиласида, яқинларининг орасида шунақалари борми-йўқми ҳақда ëзиб келади. Кейин икки ойлик регистрациядан ўтади” деган жавоб бўлди.\nЯна бир сабаби борки, масалан, уйимга бир меҳмон келса, ким бўлишидан қатъий назар, дарҳол келади-да, "прописканг йўқ" деб жаримага тортади. Кейин мен участка нозиридан: “Қандай нима қиласизлар?” деб сўрасам, “Маъмурий жавобгарлик кодексининг 228-моддаси” деди. Кейин бориб моддани кўрдик. У ерда “Рўйхатдан ўтиши керак бўлган ҳолда ўтмай юрганлиги” дейилган. Бу умуман пропискаси йўқларга тегишли-ку, десам, “Йўқ, вазир тасдиқлаган низомда шу гап айтилган” деди. Ҳозир ҳам шу давом этаяпти йигитларни овлаш. 1992 йилдан бери давом этиб келаяпти, - дейди тошкентлик Адҳам ака.\n“Газ ва свет етарли, лекин ўпқонлар унинг тўловини ютиб юбораяпти”\nЖиззах вилоятининг Ғаллаорол туманидан қўнғироқ қилган тингловчимиз Набижон ота бундай хулосага ўзи мустақил тарзда олиб борган тадқиқотлардан келиб чиққанини айтади:\n- Вазирлар Маҳкамасининг 2004 йилда чиққан қарори бор. Қарорда шундай дейилганки, “Агар кимки свет билан газнинг пулини нақд олса, шу инсон жавобгарликка тортилсин. Агар кимки тўламаган бўлса, огоҳлантирилмасдан узиб ташлансин” дейилган. 2005 йилдан бошлаб Ўзбекистон бўйича газ, свет етарли. Ҳаммага етади.\nБу ерда битта касал бор. Касал шуки, Ўзбекистонда ҳар доим такрорланадиган коррупция. Мисол учун, ҳозир ўқитувчиларни ҳам, боғча мудирларини ҳам райгазда, электросетда ишлайдиган инсонларнинг ҳам ҳаммасини ҳоким мажбур қилиб, “Пул йиғиб келасан нақд” деб кўчага чиқариб юборган. “Сен, мисол учун, 20 минг олиб келасан” деяпти ўқитувчиларга бугун. Кечқурунга, деяпти-да. Ҳаммасининг қўлига ëзиб берган.\nБу ерда Ўзбекистон бўйича битта касаллик кетаяпти. Нақд пул йиғиш. Нақд пул йиққандан кейин булар нима қилаяпти? Булар ўша пулдан хоҳлаганча бир қисмини давлат кассасига топшираяпти, қолганини аниқ ўзининг киссасига ураяпти. Мен тўрт йилдан бери текшириб, бунинг охирига етдим. Ўзбекистон президентига, Бош прокурорга очиқ хат ëздим. Барибир районга қайтиб келади. Биттагина Жиззах вилояти, Ғаллорол туманида райгаз 3 миллиарддан ортиқ қарз. Нимага қарзсан? Халқ тўламаяпти. Халқ ортиғи билан тўлаб қўйган. Электросет 7 миллиард қарз. Ўйлаб кўринг. 28 хонадонга 7 миллиардни бўлинг - қанчадан тушади. 140 минг аҳоли бор. Туман ҳокимлари ўзининг оғайниларини олиб келиб, райгазга, электросетга то ўша ерни сўриб егунча уч-тўрт-беш ой бошлиқ қилиб қўяди. Шахсан Ғаллаорол туманида шу аҳвол кетаяпти.\nМисол учун, водоканалга адабиëт ўқитувчисини бошлиқ қилиб қўйди, район бўйича сув берадиган тармоққа - у одам трубанинг винтилини билмайди-ку. Нимага? Таниши. Бир йил ишламасдан 40 миллион қарз, - дейди Жиззах вилоятининг Ғаллаорол туманидан қўнғироқ қилган тингловчимиз Набижон ота.\n“Каримов зўр! Каримовни ёмонламанглар”\nдейди сурхондарёлик Раҳмонқул бобо:\n- Кеча мен эшитиб Озодликни бир майдон кайф қилдим. Мен кеча шундай тушундим. Ўзимнинг мулоҳазаларимни айтишга хоҳишим бор эди.\nОзодлик: Нима кайф қилдингиз, бобо?\n- Кеча Каримовнинг бориб мажлисга қатнашгани тўғрисида бир майдон гап бўлди. У гаплар қандайдир бир чиройли гап эмас. Каримовнинг қилган ишлари ҳаммага маълум, дунëга кўриниб турибди. Ҳаммага маъқул бўлганлиги ҳам маълум. Тунисдаги масала бошқа масала. Тунисдаги масаласи Ўзбекистонга ўхшатиб бўлмайди. Ўзбекистоннинг халқи Каримовдан рози. Яхши яшаяпти. Ундай дейиш мумкин эмас. Каримов дунëга танилиб турибди. Ҳамма жойга қилган иши ҳам маълум. Унинг ақл-идроки ҳам бошқа президентларга нисбатан яхши, деб тушунаман. Каримов тўғрисида гапирилган гаплар қандайдир мен учун ярашиқсиз, ярашмайдиган гаплар гапирилди. Айниқса, Каримов даврида жуда ўзгариш яхши. Ҳамма қониқиш бор. 28 миллион халқдан 3 миллион ўзини эплай олмагани бор-да. Дунëнинг ҳамма жойи ҳам теп-текис эмас-ку. Инсонлар баб-баравар яшамаган, баб-баравар даромад топа олмаган. Ҳамма бой бўла олмаган дунë бўйича ҳам. Шундай гаплардан мен қониқмадим-да, дейди Раҳмонқул бобо.


Россияда байрам намойишларга уланди\nРоссияда Меҳнаткашлар халқаро бирдамлик куни нишонланаётган бир пайтда мамлакат меҳнаткашлари байрам кайфиятда эмас. Боиси иш жойлари қисқариши давом этмоқда, ишсиз қолганлар сони кўпаймоқда.\nРоссиялик меҳнаткашлар 1 май байрамини яхши кайфиятда нишонламаётгани сабабини таҳлилчилар глобал иқтисодий бўҳрон сабабли Россиянинг қатор завод ва фабрикаларида ишчилар сони қисқартирилаётгани, баъзи корхоналарда ишчиларга маошлар ўз вақтида берилмаётгани ва бошқа сабаблар билан изоҳламоқда.\n1 май куни Москва марказидаги Тверская майдонида иқтидордаги "Единая Россия" партияси ҳамда Россия мустақил касаба уюшмалар иттифоқи биргаликда 25 минг кишилик намойиш ўтказди. Тадбир иштирокчилари “Россия олға!”, “Кечувда стратегия ўзгартирилмайди!”, “Кичик бизнесга кўпроқ эркинлик!”, “Россияга болалар керак!”, “Ноқонуний ишдан бўшатиш – жиноят!” каби шиорларни кўтариб чиқди.\n"Единая Россия" партияси раҳбарларидан бири, Давлат Думасининг Меҳнат қўмитаси раиси Андрей Исаев Озодлик радиоси мухбири билан суҳбатда оғир вазиятда ўз партияси олдинга қадам ташлаётганини айтди:\n- Бу ерда ҳеч қандай ғайриоддий ва кутилмаган нарса йўқ. Намойиш ва йиғилишларда ҳукумат шаънига танқидий гаплар айтилади. Биз буни қўрқинчли нарса, деб билмаймиз. Бу нормал демократик жараёндир. Ҳокимият кўп нарсада вазиятга мослаша олмаяпти, деди "Единая Россия" партияси раҳбарларидан бири Андрей Исаев.\nСўнгги ойларда Россияда ҳамма соҳада вазият оғирлашиб бормоқда. Шу кунгача Россия бўйича ярим миллион ишчига ўз вақтида берилмаган маошлар миқдори 8 миллиард 755 миллион рублни (тақрибан 262 миллион АҚШ доллари) ташкил этмоқда.\n27 апрел куни Россиянинг Иқтисодий тараққиёт вазирлиги мамлакатда ишга лаёқатли фуқароларнинг ўн фоизи, яъни етти ярим миллион киши ишсиз эканини маълум қилди.\nЯқинда давлатга қарашли Россия Темир йўллари ширкати ўз ишчилари сонини 54 минг кишига қисқартиришини билдирди. "Северстал" заводи эса ишчилар сонини 9500, автомобил ишлаб чиқарувчи ГАЗ заводи расмийлари ишчилар сонини 7500 тага камайтиришини айтди.\nАйни пайтда Россиядаги бошқа корхоналар иш соатларини камайтирмоқда ёки ишчиларни ҳақ тўланмайдиган мажбурий таътилга чиқармоқда.\nУмумроссия Меҳнат конфедерацияси раҳбари Борис Кравченко Россияда меҳнаткашлар аҳволи ёмонлашишда давом этаётганини айтди:\n- Вазият тобора ёмонлашиб бормоқда. Бу¸ айниқса, рублнинг бошқа валюталарга нисбатан қадрсизланиши ва инфляциянинг ошиши билан боғлиқ. Ишчиларнинг харид қобилияти ва маошлари тахминан 40 фоизга камайди. Биз вазият яхшиланаётганини кўрмаяпмиз, дейди Борис Кравченко\nМеҳнаткашлар халқаро бирдамлик куни муносабати билан мухолифатдаги Россия коммунистик партияси, Бирдамлик ва Яблоко партиялари Москва, Санкт-Петербург ва бошқа шаҳарларда намойишлар, митинглар ва юришлар ўтказди.\nРоссия Федерацияси Коммунистик партияси Москвада ташкиллаштирган юришга 200 га яқин киши қўшилган. Акция пайтида тартибсизлик чиқаришга уринган тўрт нафар шахс ҳуқуқ-тартибот органлари ходимлари томонидан қўлга олинган.\nИнтерфакс ахборот агентлиги хабарига кўра, Санкт-Петербург шаҳри ва Ленинград вилоятида 1 май тадбирлари бошланишидан олдин милиция ходимлари 120 киши, яъни 20 нафар ашаддий миллатчи, 100 нафар антифашист ва анархистни қўлга олган.\nТинтув ўтказилган пайтда улардан пичоқлар, шикаст етказувчи қуроллар ва портловчи мосламалар топилган. Милиция ходимларига кўра, улар 1 май тадбирларида тартибсизлик келтириб чиқаришни режалаган.


Сиёсатчи Муҳаммад Солиҳнинг ўзгача йўли | МУҲАММАД СОЛИҲ\nПоделиться "Сиёсатчи Муҳаммад Солиҳнинг ўзгача йўли"\nБугун ўзбек шоири ва Ўзбекистон Эрк демократик партияси лидери Муҳаммад Солиҳ 60 ëшга тўлди.\nМуҳаммад Солиҳсиз Ўзбекистон демократик ҳаракатини тасаввур қилиб бўлмайди. Бу ҳаракатнинг энг йирик вакили бўлган\nМуҳаммад Солиҳ ҳақида гапириш ўта мушкул: мана 10 йилдан ошибдики, расмий Тошкент уни жиноятчидан олиб жиноятчига солади;\nмана қарийб 20 йилдирки, мухолифатнинг бошқа бир қаноти уни сотқиндан олиб сотқинга солади, Муҳаммад Солиҳ демайди, Салай Мадаминов, дейди;\nяқиндан бери баъзи собиқ сафдошлари ундан юз ўгирди – унинг шаънига айтилган яланғоч ҳақоратлардан бечора интернет қизариб кетди;\nтарафдорлари бўлганларнинг сайтлари уни кўкларга кўтариб мақтайди, “доҳиймиз” деганларини сезмадиму ўша доҳийпарастликнинг ҳиди келади, яқин тарихни эслаб уяламан, қизараман.\nҲа, сиёсатчи Муҳаммад Солиҳ ҳақида гапириш қийин.\nСиёсатчи Муҳаммад Солиҳ ҳақида гапириш мустақил Ўзбекистон сиёсий ҳаёти тарихини ёритиш деганидир.\nБундай иддао йўқ бизда…\n…деб ўйланиб ўтириб, интернетда ўзбекистонлик социолог олим Баҳодир Мусаевнинг мақоласига кўзим тушиб қолди.\n“Муҳаммад Солиҳнинг ўзгача йўли бор” деб ёзибди тошкентлик олим.\nИзлаганимни топгандай бўлдим. Ниҳоят мени ўйлантираётган беҳисоб саволлар битта саволга айланди, аниқ шаклга кирди: “Муҳаммад Солиҳ танлаган йўлнинг ўзгачалиги нимада?”\nСаволни социологнинг ўзига бердим.\n— Ўзгачалиги у танлаган йўлнинг эрк йўли эканлигидадир. Шоир, публицист ва сиёсатчи Муҳаммад Солиҳнинг ҳар доим эрк масаласини ҳал қилувчи масала қилиб қўйгани мендай бир файласуф ва социолог олим учун ўта муҳимдир. Эркни у мен тушунгандай тушунади. Мен ҳам рисоладагидай очиқ жамиятда, тинчлик барқарор, инсон эрки қадрли, турмуш фаровон бўладиган жамиятда яшашни орзу қиламан, дейди Баҳодир Мусаев.\n“Муҳаммад Солиҳ танлаган йўлнинг ўзгачалиги нимада?” Бу саволни қувғиндаги шоир Ёдгор Обидга ҳам бериб кўрдик.\n— Муҳаммад Солиҳ аввало шоир. Мен уни ëшлигидан биламан. Москвада бирга ўқиганмиз. Айтмоқчиманки¸ шоир халқини ўйламасдан иложи йўқ. халқни¸ ватанни¸ мамлакатни ўйламасдан иложи йўқ. Сиëсатга келиш йўлларидан бири ҳам мана шу бўлса керак. Xалқни ўйлаш¸ халқни қандай қилиб озгина бўлса ҳам юкини енгиллатиш йўлларини излаш. У ҳақиқатан ўзининг тўғри йўлидан бораяпти. Бу йўлни жуда тўғри, деб ҳисоблайман. Чунки бошқа сиëсатчиларга ўхшаб майда-чуйда нарсаларга ўралашиб қолгани йўқ. Сиëсатда қарама-қаршиликлар бўлади¸ ички тортишувлар бўлади. Бу масалада у бошқа сиëсатчилардан анча юқори туради. Ўша фазилат шеърият орқали¸ шоирлик юраги¸ шоирлик қалби орқали пайдо бўлган сиëсат йўли энг тўғри йўллардан биттаси¸ дейди шоир Ëдгор Обид.\n“Муҳаммад Солиҳ сиёсатга шеърият орқали келган”, деяпти шоир Ёдгор Обид.\nСолиҳ босиб келаётган йўлнинг ўзгачалиги ана шундами?\nПостсовет мамлакатларида Солиҳ каби адабиёт ва санъат одамларининг Қайта қуриш даврида сиёсатга гурас-гурас кириб келгани ҳамманинг ёдида.\nБас, шундай экан, сиёсатчи Муҳаммад Солиҳ Перестройка маҳсули, холосми?\n«Йўқ», дейди социолог Баҳодир Мусаев.\n— Йўқ, Қайта қуриш даври бошланишидан анча олдин, 70-йилларнинг ўрталарида пайдо бўлган сиёсатчи Муҳаммад Солиҳ. Ўшанда Солиҳ адабиётга ўз мавзуи билан, ўзининг катта мавзуи – Туркистон мавзуи билан кириб келган эди. Бу ҳақда ўз вақтида марҳум шоир Рауф Парфи жуда чиройли фикр билдирган эди, деди Баҳодир Мусаев.\nБу ҳақда марҳум шоир Рауф Парфининг ҳам эътирофи бор.\n— Муҳаммад Солиҳ 60-70-йилларда ўзбек шеъриятида мутлақо янги бир тўлқиннинг устида турди. Бу тўлқин 50-йиллар унутилиб кетган¸ гарчи 56-йилларда ҳукумат тарафидан оқланган бўлса-да¸ масалан, Чўлпон¸ Фитрат¸ Қодирийларнинг китоблари 80-йилларга келиб чиқди. Демак¸ меросимиз жуда узоқ қаровсиз қолди. Фитрат¸ Чўлпон¸ Қодирийларнинг асосий ғояси Туркистон ғояси эди. Туркистон ғояси худди Ислом каби босқинчилар учун¸ мустамлакачилар учун қўрқинчли душман эди. Ана шу руҳиятимиздан юлиб олинган ғояни ўзбек шеъриятида Чўлпон¸ Фитратлардан кейин биринчи бўлиб айтган шоир Муҳаммад Солиҳ бўлади¸ деган эди ўзбекнинг беназир шоири Абдурауф Парфи бундан 5 йил муқаддам.\nБошқа бир шоир Ёдгор Обид ҳам Муҳаммад Солиҳнинг сиёсатга кириб келиши тасодиф эмас, деган фикрда.\n— Биласизми¸ сиëсатда умуман тасодиф бўлмайди. Кутилмаган нарса ҳам бўлмайди. Бу давр талаблари¸ вқт талаблари орқали пайдо бўладиган вазият. Бу вазиятнинг ҳам замири бор¸ асоси бор. Хрушчëвнинг сиëсатда пайдо бўлиши¸ Брежневнинг ва ниҳоят Горбачëвнинг сиëсатга келиши тасодиф ҳам¸ кутилмаган нарса ҳам эмас. Булар етилиб қолган давр талабларининг меваси. Муҳаммад Солиҳ ҳам худди шундай. Албатта сунъий сиëсий лидерлар бўлади. Булар ўша давр тўлғанишларидан фойдаланиб қолиб юзага чиқиб қолган. Лекин улар ҳеч қачон жиддий сиëсатчи бўла олмайди. Мен Муҳаммад Солиҳни жиддий сиëсатчи, деб ҳисоблайман¸ дейди Ёдгор Обид.\n60 ёшини қаршилаган шоир ва сиёсатчи тўғрисида билгичлардан муштарийларимиз сўрайдиган саволлар беҳисоб бўлиши мумкин.\nБиз ўша муҳтамал саволлардан учтасини танладик. Иккитасига жавобларни эшитдингиз. Учинчиси будир:\nМухолифатчи кўп. Уларнинг бир қатор лидерлари бор. Лекин расмий Тошкент ўша лидерларнинг аксариятини Солиҳни ёмон кўрганчалик ёмон кўрмайди. Уларни Солиҳчалик жиноятчига чиқармаган. Нега?\nБаҳодир Мусаев бу савол жавобини Ислом Каримовнинг Муҳаммад Солиҳга нисбатан шахсий муносабатида кўради.\n— Ислом Каримовни бошқарувчи деб расман айтамиз, холос. У советча маънодаги бошқарувчидир. Совет даврида Молия вазири, обком секретари бўлган. Шу маънода Муҳаммад Солиҳ бошқарувчи эмас. Лекин моҳиятига кўра, Муҳаммад Солиҳга сиёсатчиликни Худо сунган. Чунки Худо сунган сиёсатчилар бўлади, сиёсатни касб қилиб олганлар бўлади. Сиёсатга публицистика орқали кириб келган шоир Муҳаммад Солиҳ мамлакат учун, халқ учун ўз зиммасида масъулият туяди, дейди Баҳодир Мусаев.\nЁдгор Обид ҳам муаммо илдизини Муҳаммад Солиҳга нисбатан Ислом Каримовнинг шахсий муносабатида кўради.\n— Каримов деганимиз аввал Муҳаммад Солиҳни сотиб олиш ва ўз йўлига юргизиш йўлларини излаб кўрганидан хабаримиз бор. Лекин у қўғирчоққа айланмади. У сиëсатчи сифатида ўзининг фикрида¸ ўзининг позициясида қола билди. Ҳозирги ҳукумат арзимаган қаршилик кўрсатган ëки фикр билдирган одамни ҳам тинч қўймаяпти. Умрини қамоқда чиритаяпти. Мана, Мамадали Маҳмудов қамоқда¸ Эмин Усмон деган шоир дўстимизни қамоқда ўлдириб юборди¸ Шовриқ Рўзимуродов. Буларнинг ҳаммаси жуда покиза йигитлар. Муҳаммад Солиҳнинг иккита укаси: Муҳаммад Бекжон ва Рашид Бекжон қамоқда ëтибди. Бу оғир албатта. Мана шу ерда унинг инсон сифатида иродаси қаттиқ эканлигини кўришимиз мумкин. У ўзининг йўлидан оғишмади. Энди сиëсий мураккаб масалалар¸ у пайтларда сиëсий ишларда ҳаммамизнинг ҳам тажрибасизлигимиз бўлган. Балки Муҳаммад Солиҳда ҳам бўлгандир. Бунақа нарсалар албатта бўлади. Ҳаëтда ҳар бир одамда бўлади¸ дейди шоир Ёдгор Обид.\nҲар қандай катта сиёсатчи каби Муҳаммад Солиҳ ҳам мураккаб шахс.\nБугунги ўзбек жамиятида суҳбатини ўқиганингиз бир олиму бир шоирдан бошқача фикрлайдиганлар, Муҳаммад Солиҳга муносабати ҳозир билдирилган фикрларга диаметрал қарши бўлганлар ҳам кўп.\nБу ҳақда мақола бошида айтдик. Яна такрорлаб ўтиришга ҳожат йўқдир…\nНаписал: Admin // Солиҳ ҳақида, Суҳбат, Ўзбекча, Шеърият // Июль 14, 2010\n← “Солиҳ миллат учун қайғурган инсон” Прагага қайтиш →


Бишкекдаги «Оқ уй» олдида "циркчилар" митинг ўтказди\nБугун Давлат цирки ходимлари парламент биноси олдида митингга чиқди.\nТруппа раҳбари Данияр Болокбаевнинг журналистларга айтишича, улар цирк санъатини биладиган ва тушунадиган инсон бош директор этиб тайинланишини талаб қилмоқда. Митинг ўтказувчилар ўз номзодларини - цирк ходими бўлмиш гимнастикачи Аида Акматовани тавия қилмоқда.\nУлар мана 45 кундирки, директор тайинланмаётганидан ташвишга тушишган, жамоага кимнинг номзоди кўрсатилаётгани ҳақида маълум қилишмаган. Агар ўзларининг талаблари бажарилмайдиган бўлса, у ҳолда Давлат циркининг 40 нафар ходимидан 35 нафари ишдан бўшашга ҳақида ариза ёзишларини айтишди.\nДавлат циркининг аввалги раҳбари 2004 йилдан бери ишлаб келаётган Қурмангази Исанаев жамоанинг норозилиги сабабли 2018 йил охирларида ишдан бўшатилди. Директор вазифасини Дарья Кусеинова вақтинча бажариб турибди.\nХабарларга кўра, Маданият, ахборот ва туризм вазирлиги Қирғиз Давлат цирки бош директорлигига номзодларнинг дастурлари билан танишиб чиқмоқда. Вазир Азамат Жаманқуловнинг айтишича, раҳбарлик лавозимига тўрт киши даъвогарлик қилмоқда.\nҚирғиз давлат циркига 1962 йилда асос солинган. Бугунги кунда бу ерда 130 киши ишламоқда, уларнинг 40га яқини артистлардир.


Туркманистон: Қўлбола мушак портлашидан 4 киши нобуд бўлди, 36 киши жароҳат олди\n28 январ 2022, Тошкент вақти: 21:06\nТуркманистоннинг Лебап вилояти Чоржўй этрапида Янги йил кечаси қўлбола мушак портлашидан тўрт киши нобуд бўлди ва 36 киши жароҳатланди.\nОзодликнинг туркман хизмати хабарига кўра, “Гушчулар” қишлоғида содир бўлган портлаш оқибатида 14 яшар икки ўсмир, 10 яшар болакай ва 40 ёшли эркак ҳаётдан кўз юмган. Шунингдек, мушак камида бир боланинг қўлини ва бир эркакнинг оёғини юлиб олгани айтилмоқда. Темир парчаларидан жиддий яраланган яна 36 киши вилоят шифохонасига ётқизилган.\nОзодлик манбасининг айтишича, қўлбола портлаш мосламаси автомобиль амортизатори поршени ҳамда азотга тўйинтирилган қоғоздан ясалган. Уни тайёрлашда гумон қилинган маҳаллий пайвандловчи уста ҳибсга олинган.\nХабарга мувофиқ, полиция тергов тадбирларини ўтказишга улгурмаган, чунки етиб келган ўт ўчирувчилар сувотар билан барча изларни ювиб ташлашган. “Жуда кўп қон тўкилди”, дея қўшимча қилган Озодлик манбаси.\nПортлашдан кейиноқ Чоржўйда Интернет ўчирилган. “Ахборот ташқарига чиқмаслигининг олдини олиш учун шундай қилишди”, деган манба.\nТуркманистонда мушак олди-соттиси қилиш тақиқланган. Ҳар йили Янги йил байрами арафасида болалар ва ўсмирлар байрам кечаси портлатиш учун қўлбола мушаклар ясашади.


Ўзбекистон давлат циркида нима гап?\n21:50 / 21.11.2018 55637\nЎзбекистон республикаси давлат цирки сўнгги пайтларда асосан муаммолар билан тилга тушмоқда. Дастлаб, узоқ йиллар циркнинг раҳбари бўлган Ўзбекистон халқ артисти Баҳром Мажидов циркдаги талон-тарожлар ортидан Жиноят Kодексининг 164-моддаси 3-қисмида келтирилган жиноятларни содир этишда гумонланиб, ИИВ томонидан қидирувга берилгани ҳақида хабар ёритилди. Аммо кейинчалик бу хабар ИИВ сайтидан олиб ташланди. Ҳозир Баҳром Мажидовнинг укаси Рустам Мажидов циркнинг муваққат раҳбари этиб тайинланган. Бир неча ой олдин циркдаги ҳайвонларга етарли миқдорда егулик берилмаётгани ҳақида хабарлар тарқалди. Кейин зўр бериб реклама қилинган «Дельфинлар шоуси» бир неча бор ортга сурилди. Бу ва бошқа масалаларга ойдинлик киритиш, бу гаплар ҳақиқатга қанчалик яқинлигини билиш учун цирк раҳбарияти билан учрашдик.\nХорижий ОАВда эълон қилинган мақолаларга, бугунги ўрганишларга сабаб бўлган мурожаатчиларнинг кўрсатмаларига асосланадиган бўлсак, акасининг ишини давом эттирган Рустам Мажидов даврида циркдаги талон-тарожликлар янада кенгроқ кўламда давом этмоқда.\nИсмини ошкор қилишни истамаган, лекин касби юзасидан циркнинг бутун иш жараёнидан бохабар бўлган собиқ ходим шундай дейди:\n– Циркнинг энг асосий иши нима? Кўнгилочар томошалар кўрсатиш. Агар мана шу ягона вазифасини бажармаса, бундай ташкилотнинг нима кераги бор? Ўз-ўзидан савол туғилади – Ўзбекистон республикаси давлат цирки қачон охирги марта томоша кўрсатди?!\nЎз репертуаридан путур кетгани етмагандай, роса ваҳима қилинган «Дельфин шоу» ҳам барбод бўлди. Катта маблағ эвазига манеж ўрнига қурилган бассейн бекор ётибди. На ўз томошасига имкон бор, на дельфин шоу уюштириляпти. Дунёдаги деярли барча цирклар ўз даромадлари ҳисобидан фаолият юритади. Бизда цирк томошалар кўрсатиб, ўз харажатларини қоплаши ҳақида умуман гап бўлиши мумкин эмас. Лекин давлатнинг бергани ҳам қия бўлиб кетяпти-да.\nЙирик ҳайвонлар оч, озиб-тўзиб кетиб, томошаларга ярамай қолган. Шер ва йўлбарслар кунига махсус текширувдан ўтган 7-8 килограмм мол гўшти ейишлари керак. Улар ҳафтасига икки марта сифатсиз, серсуяк гўштдан озгина еб, бошқа пайт қолдиқ овқатлар билан овунишга мажбур. Энди бу ҳайвонлар шоу учун йўқотилган ҳисобланади. Ахир бу ҳайвонлар ҳам артист ҳисобланади-ку? Битта шер ёки йўлбарсни топиб келтириш, бирор номерга ўргатиш учун давлатнинг чакана маблағи ва меҳнати кетадими?\nБундан ташқари, циркдаги ҳар қандай моддий бойликлар кириб чиқиши махсус кирим-чиқим ҳужжатлари асосида амалга оширилиши шарт. Лекин мен ишлаган охирги пайтларда товар моддий бойликлар, маҳсулотларнинг кўпчилиги ҳеч бир ҳужжатсиз олиб чиқиб кетила бошланди. Бу борада кўп марта эътироз билдирдим. Охир-оқибат ўзим ҳам айбсиз айбдор бўлиб қолишдан қўрқиб, ишдан бўшаб кетдим.\nЦиркнинг собиқ ходими Азамат Ҳусинов ўз мурожаатида қуйидаги гапларни ёзган:\n– 2018 йилнинг январь ойида «Рижик» лақабли маймуннинг жойи директор томонидан олиб қўйилган. Шу сабабли, маймун йўлбарснинг ёнига бориб қолган ва йўлбарс уни еб қўйган. Мен бир неча йиллар давомида йўлбарс ва шерларни турли номерларга ўргатганман. Номеримга Россия федерациясидан таклифнома келганида, директор бадиий кенгаш билан келишган ҳолда боришимга рухсат бермади. Чунки унинг маблағни бериш шартига рози бўлмадим. Ҳозир мен циркдан ишдан кетганман. Шунингдек, директор турмуш ўртоғим Зубайда Ҳусинованинг рус тилини билмаслигидан фойдаланиб унга ишдан бўшаш тўғрисида ариза ёздириб олган.\nАноним мурожаат барибир ўз номига кўра сирли, ундаги фактлар аниқлигига кафолат йўқ. Биз масалага ойдинлик киритиш учун бевосита цирк раҳбари Рустам Мажидовга мурожаат қилдик. Мажидов ўзи интервью бериш билан бирга, ходимлар жамоасини ҳам суҳбатга жалб этди. Шунингдек, циркдаги барча жараёнларни бевосита кузатиш ва тасвирга олиш имкониятини яратиб берди.\n— Рустам ака, аввало бир ҳолатга аниқлик киритиб кетайлик. Сиз ўз акангиз, Ўзбекистон халқ артисти Баҳром Мажидов ишдан кетганидан сўнг, унинг ўрнида вақтинчалик директор вазифасини бажариб турибсиз, шундайми?\n— Йўқ, бу мутлақо нотўғри. Акам ишдан бўшаганидан сўнг етти йил давомида бу даргоҳда бир неча директор алмашди. Улар бир неча ойдан, бир ярим йилгача ишлашди. Уларнинг айримларига қарши жиноий ишлар очилди, қамалиб кетганлари ҳам бўлди. Менинг номзодимни жамоанинг ўзи тавсия қилган. Акамнинг ўрнига тўғридан-тўғри цирк раҳбарлигини қабул қилиб олганим йўқ. Цирк соҳасида 30 йилдан бери фаолият юритиб келмоқдаман.\n— Ҳозир циркнинг умумий жамоаси неча нафар ходимдан иборат?\n— Ўзбекистон республикаси давлат цирки 350 нафар ходим штат бирлигига эга.\n— Нечта ҳайвон парваришланмоқда?\n— Циркимизда 13 турдаги 82 бош ҳайвон парваришланади. Уларнинг 4 тури қизил китобга киритилган. Ҳар бир ҳайвон тури билан шуғулланувчи алоҳида масъул мутахассислар бор.\n— Ҳайвонлар таъминоти ҳақида сўзлаб берсангиз, масалан йирик йиртқичлар, шер ва йўлбарсларга гўшт қаердан олинади?\n— Бизга давлат, Маданият Вазирлиги томонидан маблағ ажратилади. Биз ҳар бир маҳсулотни, хусусан, гўштни ҳам фақат биржа орқали харид қиламиз. Биржада ҳаммаси шаффоф ўтказилади. Ғолиб чиққан ташкилотнинг маҳсулоти ҳам ветеринарларимиз томонидан текширилади, талабга жавоб бермаса, қайтариб юборилади.\n— Собиқ ходимингизнинг таклифнома асосида Россияга жўнатилмаганини қандай изоҳлайсиз?\n— У ходим кимлигини яхши биламан. Азамат Ҳусинов мен ишга келгунимга қадар етти ой давомида шер ва йўлбарсларимиз билан Қозоғистонда томошалар кўрсатиб, циркимизга 28 миллион сўм маблағ туширган. Энди ундан ўзининг маошларини чиқариб ташласак, ташкилотга жуда арзимас маблағ қолади. Худди шундай хорижий кўчма циркнинг Ўзбекистондаги томошалари учун биз бу ҳайвонларни икки ойга ижарага бериб, бундан кўпроқ маблағ туширишга эришдик. Бу масаланинг иқтисодий томони. Энг муҳими, мен ўз ихтиёримча ҳайвонлар ва ходимларни хорижга жўната олмайман. Бунинг учун Маданият Вазирлиги, Ташқи Ишлар Вазирлигининг рухсатномалари керак. У ўзбошимчалик билан контракт тузган. Контракт муддати тугаб қолмаслигидан унга рухсат беришимизни сўраган. А.Ҳусинов умр йўлдоши билан ишдан бўшатилгандан сўнг, турли ташкилотларга шикоят хатлари ёзган. Шунингдек, Президент қабулхонасига ҳам. Ўзингизга маълумки, «Озодлик» сайтига ҳам мурожаат қилган. Лекин кўпчилик ОАВ ходимлари масалани тўлиқ ўрганмай туриб, маълумотларни оммага тақдим этган.\n— «Дельфинлар шоуси» бир неча бор ортга сурилгани сабабларига ҳам тўхталсангиз.\n— Бу шоу «Дельфинлар шоуси» МЧЖ томонидан уюштирилган. Биз фақат бинони ижарага берганмиз ва ишлатилмаган вақт учун ҳам ижара тўловлари тўланмоқда. Шоу бизнинг айбимиз билан эмас, дастлабки келувчи томон – россиялик артистларга дельфинларни олиб чиқишга рухсат берилмагани туфайли ортга сурилди. Ҳозир Украина томони билан ҳамма келишувларга эришилган, зарур шароитлар яратилмоқда. Яқин кунларда «Дельфинлар шоуси» бошланади. Бу ҳақда батафсил маълумот берганмиз.\nВазиятга изоҳ бериш учун атайлаб ташриф буюрган Маданият Вазирлиги матбуот котиби Мавлуда Асқархўжаева шундай деди:\n— Вазият тўлалигича вазирлигимиз, бевосита вазиримиз назоратида. Бахтиёр Сайфуллаев цирк фаолиятини ўрганиш учун махсус ишчи гуруҳ тузишни ва барчасини холисона ўрганишни буюрган. Ишчи гуруҳимиз бир неча марта келиб, бу ердаги вазиятни ўрганди. Айтиш мумкинки, ўша мурожаатларда кўрсатилган камчиликлар тасдиғини топмади. Тўғри, айрим камчиликларга йўл қўйилган. Лекин уларни тузатиш мумкин. Хусусан, «Дельфинлар шоуси» бўйича жиддий назорат зарурлиги таъкидланди, озиқ-овқатларни сақлаш борасида ҳам керакли кўрсатмалар берилди. Вазиримиз ҳаттоки ҳайвонлар ҳолатини ўрганиш учун ҳайвонот боғи ветеринаридан ташқари бу ишларга алоқадор бўлмаган холис ветеринарни жалб қилишга ҳам кўрсатма берди. Барча текширувлар ҳайвонлар ҳолати қониқарли эканлигини кўрсатди.\nСуҳбатимизга директорнинг ижодий ишлар бўйича ўринбосари Рустам Хаметов ҳам қўшилди:\n— Азаматнинг бу иши тўғри эмас. Сабаби, цирк қошида 13 кишидан иборат бадиий кенгаш фаолият юритади, ҳар бир дастурни шу кенгашда кўриб чиқамиз. Азамат таклифномани кўрсатиб, жўнатишни талаб қиляпти. Ахир бу йирик ҳайвонлар давлат тасарруфида, унинг хусусий мулки эмас-ку? У ҳайвонларни ўргатган бўлса, бунинг учун маош олган, ҳайвонлар шу ташкилот ҳисобидан боқилган. Ҳайвонлар ва ходимлар хорижга жўнатилар экан, бундан циркимиз ҳам манфаатдор бўлиши шарт. Ахир биз фақат бир артистнинг обрўси учун хизмат қила олмаймиз.\nҲайвонларнинг оч қолдирилишига келсак, ҳозир биргаликда кирамиз, уларнинг ҳолини бевосита кўрасизлар, суратга оласизлар.\nЦирк ходимлари касаба уюшмаси раиси Ольга Пенкина вазиятни изоҳларкан шундай деди:\n— Собиқ ходимимизнинг бу иши, устимиздан кўп жойларга шикоят йўллаши ходимлар кайфиятига ёмон таъсир қилди. У ўша маймун йўқолгани тўғрисидаги ҳолатни ҳам бир ой яширган. Энг қизиғи, ундан маймун қаёққа йўқолгани тўғрисида сўралганида у осонгина «йўлбарс еб қўйди» деб қутулмоқчи бўлди. Лекин бу ҳолатнинг бирорта изи қолмагани ажабланарли. На қон изи бор, на маймуннинг териси-ю жунлари.\nХодимларимиздан жуда аҳил жамоа шаклланган. Унинг аҳиллигини бузиш яхшилик келтирмайди.\nБош маъмур Мирҳосил Тўрабековнинг сўзлари анча таъсирли бўлди:\n— Собиқ ходимимизнинг бу иши қўпол бўлса-да, тузни ичиб, тузлиққа тупуриш бўлди. Жамоа орасига нифоқ солиш ҳеч қачон яхшиликка олиб келмайди. Шунча катта жамоа бир жону-бир тан бўлиб ишлаётган бир пайтда ҳар хил иғволарни тарқатишдан, оммавий ахборот воситаларида бўлар-бўлмас гапларни айтишдан қандай одам манфаатдор бўлади? Ҳайронман...\nЦиркнинг матбуот котиби Латофат Саъдуллаева келгуси режалар ҳақида сўзлаб берди:\n— Ҳозир жамоамиз зўр бериб янги йил байрамига ҳозирлик кўрмоқда. Болажонларимиз учун ажойиб номерлар тайёрлаяпмиз. Асосий аренамизда дельфинлар шоуси ўтказилишига қарамай, алоҳида майдонда янги йил томошалари бўлиб ўтади. Шундай пайтларда ходимлар орасига нифоқ солишдан мақсад нима экан? Ахир бу цирк, маданият ўчоғи, инсонлар ҳордиқ чиқарадиган маскан. Мана ҳозир циркимиз улкан ўзгаришлар остонасида турибди. Биноларимиз маънан эскирган, зарур шароитлар етарли эмас. 2019 йилда ҳукуматимиз, вазирлигимиз томонидан капитал таъмирлаш режалаштирилмоқда. Шундай кунларда цирк обрўсига путур етказиш яхши эмас.\nЦиркдан чиққанимиздан сўнг бу ўрганишларга сабаб бўлган мурожаатлар муаллифи Азамат Ҳусинов билан ҳам учрашдик. У дастлаб ишдан бўшаб кетгани, энди бу воқеаларга изоҳ бера олмаслигини билдирди. Ўша фаолият юритган даврига оид саволлар беришимизни айтганимизда ким биландир (кейин айтишича турмуш ўртоғи билан) маслаҳатлашиб олиши зарурлигини айтиб, телефон орқали гаплашди. Сўнг ҳозир саволларга жавоб бера олмаслигини айтди.\nНачора, ҳар қандай мурожаат далиллар тақдим этилгандагина ишончли бўлади. Суҳбатнинг иложи бўлмагани туфайли биз шикоятлардан иборат мурожаат муаллифи билан хайрлашдик.\nАброр Зоҳидов, Раҳматулло Исроилов,\n«Дельфинлар шоуси» ҳақидаги гап сўзларга нуқта қўйилди. Улар Тошкентда, сизларни кутмоқда\nТошкентда «Дельфинлар шоуси» ўтказиладими?\nТошкент циркида 39-мавсум бошланди


Темирйўл атрофи ободми? | Хабарлар | Самарқанд вилояти ҳокимлиги\nТемирйўл атрофи ободми?\nБугун темир йўллар атрофидаги ҳудудларни ободонлаштириш тўғрисида нима дейиш мумкин? Поезднинг деразаларидан йўловчига нималар кўринади?\nИжобий тасаввур пайдо қилиш учун қандай ишлар қилиниши зарур? Шу каби масалалар Самарқанд вилояти ҳокимлиги томонидан тузилган ишчи гуруҳнинг темир йўллар бўйлаб ўтказган навбатдаги ўрганишида муҳокама этилди. Унда шаҳарлар ва туманлар сектор раҳбарлари, ободонлаштириш бўлимлари, санитария-эпидемиология назорати инспекциялари, ҳудудий кадастр ва архитектура бўлимлари раҳбарлари ҳам иштирок этди.\nЎрганиш “Булунғур” темир йўл станциясидан Пахтачи туманидаги “Зиёвуддин” станциясига қадар давом этди. Самарқанд ва Каттақўрғон шаҳарлари ҳамда Булунғур, Жомбой, Паст Дарғом, Каттақўрғон, Нарпай ва Пахтачи туманларидан ўтувчи темир йўллар ишчи гуруҳнинг асосий диққат марказида бўлди.\nЎрганишда Булунғур тумани ҳудудидан ўтувчи йўллар чети тиконзорлар эканлиги, ўнлаб фуқаролар уйларининг фасад қисми таъмирлашга муҳтожлиги биринчи муҳокама этилган масала бўлди. Бу борада туман мутасаддиларига зарур топшириқлар берилди ҳамда аҳолига уйларини таъмирлашга кўмак кўрсатилиши лозимлиги таъкидланди.\nЖомбой туманида яқин йилларда 26 гектар майдонда интенсив боғ барпо этилган. Бу яхши. Аммо бугунги кунда мевали дарахтлар орасидаги қаторлар тартибсиз ҳолатда, устига-устак бегона ўт босган. Бу боғ етарлича парваришланмаётганидан далолат беради. Туман далаларидан бирида эътиборсизлик билан экинларнинг суғорилиши оқибатида ер майдонининг қуйи қисмини сув босган. Ғалладан бўшаган ерлар ҳайдалмаган, такрорий экин экиш ишларига ҳалигача киришилмаган. Олдинги ўрганиш давомида берилган топшириқлар ижроси сифатида поезд йўли бўйлаб экилган манзарали дарахт кўчатларининг ҳам қаровсиз қолганлиги ишчи гуруҳ эътирозига сабаб бўлди. Соҳа раҳбарларига ҳудудларни ободонлаштириш, бўш ерларни маҳаллий аҳолига такрорий экин экиб, фойдаланиши учун бўлиб беришга кўрсатма берилди.\nАгар илгари темир йўл атрофидаги чегара тахминан 50 метр бўлган бўлса, бугунги кунда у сезиларли даражада қисқартирилган. Қисқарган "Ўзбекистон темир йўллари" акциядорлик жамияти балансида бўлган темир йўл чегара ҳудудлари ҳам бугунги кунда ташландиқ ҳолатда. Мутасаддиларга чегара ҳудудидан чиқарилган мазкур ерларни "Ўзбекистон темир йўллари" АЖ билан келишган ҳолда маҳаллий аҳолига фойдаланишга бериш таклиф этилди.\nБу каби муаммолар Самарқанд ва Каттақўрғон шаҳри ҳамда туманлар ҳудудларида ҳам кўзга ташланди. Шундан келиб чиқиб, фойдаланилмай, бўш ётган объектлардан унумли фойдаланиш, бу жойларни тадбиркорларга объектлардан самарали фойдаланиш учун бериш бўйича аниқ топшириқлар берилди.\nЎрганиш якунида темир йўллар ёнида жойлашган корхона раҳбарларига ўз ҳудудларини тартибга келтиришлари, барча масъул шахсларга темир йўлнинг иккала томонидаги ҳудудларни ободонлаштиришлари бўйича кўрсатма ва топшириқлар берилди.\nОхирги ўзгариш: 09/07/2020 20:37. Кўрилганлиги: 405\nМатериал манзили: https://samarkand.uz/press/news/temiryol-atrofi-obodmi


Косондаги «Бўлмас»да нега оилавий поликлиника бўлмайди? Аҳоли тиббиёт маскани филиалга айлантирилганидан норози\nKun.uz таҳририятига Қашқадарё вилояти, Косон туманидаги «Юксалиш» маҳалласи аҳолисидан мурожаат келиб тушди.\nМурожаатда аҳоли маҳалланинг Бўлмас қишлоғидаги тиббиёт маскани фаолиятидан норозилигини, мутасаддилар томонидан муаммолари ижобий ҳал этилмаётганини баён этган.\nМазкур масалани жойида ўрганиш мақсадида ушбу маҳаллада бўлдик. Аҳоли эътирозларини тинглаб, улар айнан нимадан норозилиги ва масала моҳиятига ойдинлик киритдик.\nМаълум бўлишича, бир неча йиллардан буён Бўлмас қишлоғидаги тиббиёт маскани аҳолига кўп тармоқли тиббий хизмат кўрсатиб келган. 2017 йилда ушбу тиббиёт муассаси ўрнида «Бўлмас» қишлоқ оилавий поликлиникаси филиали ташкил этилган. Айнан шу аҳолининг норозилигига сабаб бўлган.\n«Аввал бу тиббиёт муассасаси жуда гавжум эди. Беморлар ётиб даволанишарди. Ҳозир бу катта бинода фақат филиал фаолият олиб бормоқда. Тўлақонли тиббий муолажа олишнинг имкони йўқ. Шунинг учун филиал эмас, балки оилавий поликлиника бўлишини хоҳлаймиз», – дейди маҳалла фаоллари биз билан суҳбатда.\nМазкур масала юзасидан Косон тумани тиббиёт бирлашмаси бошлиғи О.Нарбаев билан суҳбатлашдик.\nУнинг маълумот беришича, қишлоқдаги тиббиёт муассасаси 2013 йилда Бўлмас қишлоқ участка шифохонаси тугатилгандан кейин Гувалак қишлоқ врачлик пункти Бўлмас бўлими сифатида фаолият кўрсатган. Президентнинг 2017 йил 29 мартдаги «Ўзбекистон Республикасида бирламчи тиббий-санитария ёрдами муассасалари фаолиятини ташкил этишни янада такомиллаштириш чора-тадбирлари тўғрисида»ги қарори асосида 1-сонли «Бўлмас» қишлоқ оилавий поликлиникаси филиали ташкил этилган. Ушбу тиббиёт муассаси туманниинг «Юксалиш», «Айрончи», «Этак» ва «Ушоқтепа» маҳаллаларининг 25 минг 977 нафар аҳолисига тиббий хизмат кўрсатади.\nМурожаатчиларнинг таъкидлашича, бу масалада Соғлиқни сақлаш вазирлиги вакиллари, вилояти ҳокими ва депутатлар келиб бир неча марта ўрганиш олиб борган, мутасаддилар томонида ҳар гал ваъдалар берилган бўлса-да, бу муаммо ижобий ҳал этилмаяпти.\nЙигирма беш мингдан зиёд аҳолига хизмат кўрсатаётган 1-сонли «Бўлмас» қишлоқ оилавий поликлиникаси филиали биноси, унда яратилган шароитлар билан ҳам танишдик.\nБино ичи ҳувиллаб қолган. Авваллари беморлар ётиб даволанган хоналар (палаталар) бўш ва қаровсиз аҳволда. Муассасада замонавий тиббий жиҳозлар кўзга ташланмайди.\nАчинарлиси, бундай бинони бирорта қишлоқда қуришнинг ўзи бўлмайди. Бўлмас қишлоғидаги тайёр бино эса унумли фойдаланилмай, хоналари қаровсиз қолган.\nАҳоли эса бу тиббиёт муассасаси яна аввалгидек тўлақонли фаолият юритишини ва филиал эмас, балки оилавий поликлиника сифатида ташкил этилишини истамоқда.\nЎрганиш давомида шифокор Д.Ҳайитбоев ҳам масала юзасидан фикрларини билдириб ўтди.\n«Уч йил аввал тиббиёт академиясини тугатиб қишлоғимга қайтиб келганман. Пойтахтда қолиш ниятим ҳам бор эди. Аммо шу ерда аҳолига нафим тегсин, деб қайтганман. Аммо бу ерда тиббиёт ривожланиш ўрнига орқага кетмоқда. Шу ерда кўп тармоқли тиббий хизмат кўрсатадиган маскан бугун филиалга айлантирилиб, шу аҳволга келди. Ахир, соҳадаги ислоҳот халқ манфаатига хизмат қилиши зарур. Бу ерда эса тескариси бўлди. Аҳоли ҳам бундан норози, шифокор сифатида мен ҳам», – дейди Ҳайитбоев.\nАҳоли бу масалада турли ташкилотларга мурожаат қилгани ҳақида юқорида таъкидлаб ўтдик. Маҳалла фаолларининг билдиришича, уларнинг илтимослари рад этилмаган, аммо ижобий ҳам ҳал этилмаган.\nАҳоли эса ҳамон бу филиал ўрнида қайтадан оилавий поликлиника ташкил этилишидан умидвор.\nТегишли вазирлик ва ташкилотлар мутасаддилари аҳолининг ушбу илтимоси юзасидан зарур чоралар кўриши мақсадга мувофиқ.\nKun.uz бу масала юзасидан воқеалар ривожини кузатиб боради ва бу мавзуга яна қайтади.\n11:26 / 28.01.2020\n19:43 / 18.01.2020\nКосонда Туркия ва Корея тажрибасидан андоза олган замонавий боғча иш бошлади\n10:40 / 23.12.2019\nБош прокуратура Тошкент ва Қашқадарёда сайлов жараёнида юз берган қонун бузилиши ҳолатларини ўрганмоқда


УМРИНИ ИЖОДГА БАХШ ЭТГАН ИНСОН » Bulung‘ur hayoti газетаси\nУМРИНИ ИЖОДГА БАХШ ЭТГАН ИНСОН\nGazeta: admin Қўйилган сана: 5-10-2020, 09:28 Рукун: ЖАМИЯТ Кўрилди 0\nКун келиб шоир деб ном олсам, агар,\nСиз мени шоир деб атаманг асло.\nШоирликка илҳомлантирган онам ва ёрим,\nШоир деб аталсин шу икки сиймо.\nОдил Ҳусановни Булунғурда танимайдиган одамнинг ўзи бўлмаса керак. Ёшлигидан хушчақчақ, ҳазилкаш, соф дилли, ҳамиша ҳар нарсада одилликни хуш кўрувчи Одил ака болалигидан илмга, китобга меҳр қўйди. У кишида илмга иштиёқ, адабиётга меҳр онасидан ўтган. Одил ака ҳали мурғаклигида меҳрибон онажониси кўплаб қизиқ-қизиқ эртаклар, лапарлар, ривоятлар айтиб берарди. Айтганда ҳам шунчаки эмас, ажойиб тарзда, жозибали оҳангда сўзларди. Кейинчалик, балоғат ёшига етгунча Фузулий, Увайсий, Шерозий, Саъдий, Навоийлар томонидан ёзилган ғазаллар, достонларни ҳам ўқиб берган. Одил аканинг онажонисининг биргина орзуси бор эди. У ҳам бўлса ўғли Одилжонни келгусида кўплаб китоблар муаллифи, шоир ва ёзувчи сифатида кўриш эди. Одил ака ёшлигида онасининг бот-бот “Одилжон, тинимсиз ёзасан, қачон китобинг чиқади? Шу кунни кўриб ўлсам, армоним йўқ” деган сўзлари бир умр ёдида. Бугун орамизда мунис ва меҳрибон онахон йўқ. Лекин, онахоннинг суюкли фарзанди Одилжон томонидан онахоннинг азалий орзулари амалга оширилди.\nОдил ака Ҳусанов бугун 80 ёшни қаршиламоқда. Шу ёшда ҳам кўп китоб мутолаа қилади, кундалик газета-журналларни ҳам кўздан кечириб боришни канда қилмайди. Ўтган йили Одил Ҳусановнинг Тошкент шаҳридаги “НОШИРЛИК ЁҒДУСИ” нашриётида “МУСТАҚИЛЛИК ЯЛОВБАРДОРЛАРИ” номли ҳикоялар тўплами нашрдан чиқди. Тўпламдан муаллифнинг ҳаёти ҳақида сўзловчи туркум ҳикоялар, тарихий воқеалар ва маърифий битиклар ўрин олган.\nОдил ака Ҳусанов 1942 йилда туманимизнинг “Катта Ўроқли” қишлоғида таваллуд топган бўлсада, болалик ва ўспиринлик даврлари ўтган асрнинг ўрталарида “Мирзачўлни гулистонга айлантирамиз!” шиори асосида Мирзачўл туманининг Қозоғистон Республикасига чегарадош ҳудудидаги “Қизил чорвадор” номли колхозда ўтган. Оилада беш ўғил, ота касалманд... Вояга етмаган фарзандларини едириш, кийинтириш, ўқитиш биргина онаизорнинг зиммасида. Колхоз янги очилган бўлиб, кўчириб келинганлар барак ва ертўлаларда яшашларига тўғри келган. Мактабларда ҳам шароитлар ҳаминқадар эди. Ана шундай қийинчилик шароитларда ҳам Одил Ҳусанов вақт топди дегунча китоб мутолаа қиларди. Ўн беш ёшли ўспирин Одилжон “Янгиер тонги” газетаси қошида ташкил этилган “Ёш қаламкашлар” тўгарагининг фаол аъзосига айланди. Ёзган мақола ва хабарларини туман газетасидан ташқари “Ленин учқуни” ва “Ёш ленинчи” каби республика газеталарига ҳам юбориб турарди. Илмга чанқоқ Одилжон мактабни тугатгандан сўнг ҳам мактабдан узоқлашмади. У уйларига яқин бўлган тўлиқсиз ўрта мактаблардан бирида бош пионер вожатий бўлиб фаолият юрита бошлади.\n1962 йилда Тошкент Давлат университетининг тарих факультетига талабаликка қабул қилинган Одилжон 3-курсда ўқишни давом эттираётган вақтда ҳарбий комиссариатдан йўлланма келиб, Ватан олдидаги йигитлик бурчини ўташ учун хизматга отланди. 1966 йили 1 сентябрдан ТошДУнинг тарих факультетида 3-курсдан қайта ўқишни бошлади. Укаси Саъдулла ҳам ТошДУнинг тил ва адабиёт бўлимида таҳсил олганлиги боис, оилавий шароит туфайли Одил ака ўқишни сиртқи бўлимга ўтказиб, ҳам ўқиб, ҳам ишлаб, Сирдарё вилояти Янгиер шаҳрида, коммунал-қурилиш техникумида талабаларга тарих ва жимиятшунослик фанидан дарс берди.\nО.Ҳусанов оила аъзолари билан биргаликда 1969 йилда Булунғурга кўчиб келишгач, дастлаб ишни тумандаги собиқ “Коммунист” газетаси қошидаги радиоэшиттириш бўлимида оддий ходим сифатида бошлади. Сўнгра ушбу газетанинг мухбири, бўлим бошлиғи, муҳаррир ўринбосари вазифаларида ишлади. Кейинчалик тумандаги Миллий ҳунармандчилик касб-ҳунар коллежида директор ўринбосари ва директор вазифаларида ишлаган Одил ака айни пайтда нафақада. 5 нафар фарзандни оқ ювиб, оқ тараб улғайтирди, ўқитди, илмли, ишли қилди.17 нафар неваралар қуршовида бўлган пиру-бадавлат, истараси иссиқ, дунёқараши кенг, ўнлаб шогирдларнинг устози бўлган Одил ака Ҳусанов ҳозир ҳам газета ва журналларда, китобларда қизиқарли, болаларбоп мавзудаги матал ва кичик ҳикоялар учраб қолса дарҳол невараларига ўқиб беради. Сўнгра ўқиганларини ҳаётга боғлаб тушунтиради, невараларини ҳам китобга меҳр қўйишга ундайди. Бир сўз билан айтганда Одил ака гарчи нафақада бўлса ҳам тиним билмайди, оилада невараларининг таълим олишига кўмаклашиш баробарида, кунда- кунора ҳаётимизда рўй бераётган ижобий ўзгаришлар, ривожланишлар, бунёдкорликни мадҳ этувчи рисолалари билан таҳририятга ташриф буюриб туради. Бизларга йўл-йўриқлар кўрсатади, газетанинг янада ўқимишли бўлиши учун тавсиялар беради.\nГазетамизнинг ушбу сонида табаррук ёшдаги, барчамиз учун қадрли, маслакдош, нуроний устоз Одил Ҳусановнинг собиқ “Коммунист” газетасининг 1975 йил 8 март сонида чоп этилган “ Зиёкорлардан бири” номли ҳикоясини ҳавола этамиз.\nАвтобусда кетяпман-у, ҳаёлимда бўлғуси қаҳрамоним билан суҳбат қуряпман. Ойнадан кўриниб турган ложувард осмон ҳам, қувлашмачоқ ўйнаётгандек лип-лип ортда қолаётган симёғочлар ҳам бўлғуси суҳбатимга оқ йўл тилаётгандек, назаримда. Бир қалқиб тўхтаган автобус ҳаёлимни бўлиб юборди, манзилга келибман. Автобусдан тушаётган йўловчилар оқимидан ажралиб, “1-Булунғур” совхози марказий кутубхонасига йўл олдим. Гавжум кутубхона. Ўқиш зали ҳам китоб мухлислари билан тўла. Ким китоб ўқияпти, ким газета ва журнал варақлаяпти. Ўрта ёшларга бориб қолган, мовий кўзлари самимий кулиб турган, юзидаги ажинлари ҳам ўзига ярашиб турган кутубхоначи Матрёна опа тиним билмайди.\n-Опа, менга қишлоқ хўжалигига оид адабиётни топишимга ёрдам бериб юборинг.\n-Матрёна опа, “Машъал” борми?\n-“Уфқ” романининг иккинчи қисми топиладими? каби сон-саноқсиз савол ва мурожаатларга самимият билан жавоб қайтаради. Китобхонларнинг излаган адабиётларини ўз вақтида топишига ёрдамлашади. Кутубхонанинг жиҳозланишига, китоб жавонларига кўз югуртираман. Назар ташлайману, опанинг ишчанлигига, дидига қойил қоламан. Китоблар батартиб терилиб, мазмунига қараб классификация қилинган. Китобнинг қайси бўлимга мансублиги ҳақидаги ва альфавит тартибидаги маълумотлар кўринарли қилиб, аниқ ёзиб қўйилибди. Китоб жавонларининг тепасига улуғ доҳий ва жаҳон ёзувчиларининг ҳикматли сўзлари ёзиб қўйилган.\n-Матрёна Димитриевна, кутубхона совети олиб бораётган ишлар тўғрисида сўзлаб берсангиз? - илтимос қилдик мудирадан.\n-Нима ҳам дердим, биз ўз бурчимизни ўтаяпмиз. Мақсадимиз кутубхона остонасидан ўтиб келган ҳар бир киши ўзига керакли илмни олса, китоб ўқиб, тушунчаси ва онги ўсса деймиз. Ҳозирги кунда кутубхонамиз 16 минг нусхадан иборат турли мавзу ва тилларга мансуб адабиётлар фондига эга. 1046 нафар ўқувчиларимиз бор. Уларни кутубхонага яна ҳам активроқ жалб қилишда 25 кишидан иборат совет аъзоларининг ҳиссаси бор, албатта.\nДарҳақиқат, шундай. Совет аъзоларининг ташаббуси билан бу ерда тез-тез китобхонлар конференциялариўтказилиб турилади. “Зулфия – давр куйчиси”, “Ким бўлиш керак?”, ва Абдулла Қодирийнинг “Ўтган кунлар” асари юзасидан ўтказилган конференциялар кўпчиликда ажойиб таассурот қолдирди. Айниқса, “Улуғлар ҳамиша барҳаёт”, “Оқ олтинни олтин қўллар яратади” ва “Беш йиллик илғорлари” каби темалардаги адабиётлар виставкаси ва библиографик обзорлар кишининг диққатини ўзига тортади.\nҲа, совхоз ишчилар комитетига қарашли бу кутубхонанинг тилга тушишида, СССР қишлоқ хўжалиги министрлиги, ВЦСПС ва ВЛКСМ Марказий Комитетининг Ёрлиқлари билан тақдирланишида тиниб-тинчимас зиёкорнинг хизматлари катта. Матрёна опанинг 18 йиллик ҳалол меҳнатларини республика партия ва ҳукумати юксак тақдирлаб, у кишига Ўзўбекистон ССРда хизмат кўрсатган маданият ходими унвонини берди. Опа юксак ишончга астойдил меҳнат билан жавоб қайтармоқда. Айни дамларда ишчан мудира совет аъзолари ёрдамида “Буюк Ғалабанинг 30 йиллиги” ва “Улуғ Ватан уруши даврида Ўзбекистон” мавзусидаги темаларда стенд ташкил қилиш ҳамда китобхонлар конференцияси ўтказишни мўлжалламоқда.\nЗиёкорлик йўлидаги эзгу ишларингизда муваффақият, Матрёна Димитриевна!\n1975 йил, 8 март.\nТўлқин ШЕРБОЕВ тайёрлади.\nҲАҚИҚАТ ВА АДОЛАТ - БОШ ТАМОЙИЛ, БУ ҲАҚДА 16 МАРТА ЧИҚИШЛАР ҚИЛИНДИ


Тарихнинг уқилмаган дарслари - Дмитрий Медведев - 23.04.2021, Sputnik Ўзбекистон\n“Катта куч билан тўқнашувдан қочиш, бу қўрқоқлик эмас - доноликдан дарак беради, чунки ўзини ўзи қурбон қилиш ҳеч қачон ва ҳеч қаерда афзал бўлмаган” (Сунь... 23.04.2021, Sputnik Ўзбекистон\nСўнгги йилларда Россия ва АҚШ муносабатлари қарама қаршиликдан – совуқ уруш даврига қайтди десак муболаға бўлмайди. Санкциялар босими, пўписа ва қарама-қаршилик, фақат ўз манфаатини ўйлаш – буларнинг барчаси дунёда доимий беқарорлик пайдо бўлишига олиб келди. Икки давлат муносабатлари узоқ вақт давомида ана шундай ҳолатда бўлса, буни кризис дейишади. Бундай инқироз муносабатларда янада кескин қарама-қаршиликлар даврига – “инқирозлар инқирозига” олиб келади. Бундай вазиятда ҳар қандай ножўя қадам, сабр етишмаслиги, айтилган ҳар бир сўзнинг стратегик вазнини баҳолай билмаслик – нафақат икки мамлакатни тўғридан тўғри ҳарбий тўқнашувга олиб келиши, балким бутун дунёни ўта оғир муаммолар гирдобига ташлаши мумкин. Ана шундай кризис бизнинг тарихимизда аллақачон содир бўлган эди. Воқеа жойи - Кариб денгизи, воқеалар мазмуни – жуда ўхшаш. Ўша даврлардаги АҚШ ташқи сиёсати бизни давлатни ҳам унга муносиб жавоб қайтаришга мажбур қилган эди. 1950 йиллар охири 1960 йиллар бошида Америка ўз ракеталарини Туркия, Жанубий Вьетнам ва Ливанда жойлаштириб СССРга таҳдид солган эди. Бугун эса – бу Россияга қарши ташкил қилинган кампания, санкциялар, қўшни давлатлар билан Россияга қарши олиб борилаётган сиёсат, НАТОнинг Россия чегараларига яқин келиши, “Шимолий оқим – 2” қурилишига қаршилик қилиш, Шимолий денгиз йўли очилишидан хавотирга тушиш, Украина масаласи ва бошқалардан иборатдир. Ана шундай сиёсат натижалари ҳар куни намойиш этилмоқда. Рақибга кўрсатилаётган таҳлика даражаси бўйича бугунги Россия, олдин СССР каби, АҚШдан анча ортда қолмоқда. 1960 йиллар бошида СССР томонидан АҚШга жавоб сифатида стратегик ракеталар Кубада жойлаштирилганида АҚШ ҳарбий кемаларини олиб келиб Кубани денгиз блокадасига олган ва ҳатто бостириб киришга тайёр бўлган эди. Ўшанда бу ҳолат - Кариб кризиси деб ном олган эди. Унинг иккита эътиборга молик хусусияти бор. Биринчидан, АҚШ қирғоқлари яқинида СССР стратегик қуроллари пайдо бўлиши, бу нафақат бизнинг давлатлар имкониятларини намойиш қилиш, балки рақиб томонидан СССРнинг қисқа муддат ичида дунёнинг исталган нуқтасида стратегик қуролларини жойлаштириш имкони борлигини англаш бўлган. Эътиборлиси, СССР ва АҚШ раҳбарлари баъзида тўғридан-тўғри мулоқот қилиб, бошқа вазиятларда мутасадди вакиллар орқали гаплашиб – тенг ҳуқуқли мулоқот ўрнатишган. Бир-бирлари билан ультиматум ёки пўписалар орқали гаплашишмаган. Кариб кризиси ҳал бўлганидан сўнг бутун 20-аср давомида икки буюк давлат уруш ёқасига ана шундай яқин келишмаган эди. Чунки уларнинг иккаласи ҳам ўша Инқироздан етарлича хулоса чиқариб олишганди: халқаро муаммоларни ҳал қилишда ҳамкорлик қарама-қаршиликдан кўра афзалроқ. Лекин бугун вазият бироз бошқача: АҚШ беқарор сиёсат томонга оғиб кетган. Бу Эрон ядровий дастуридан воз кечишда, Очиқ осмон шартномасидан чиқишда ва бошқа вазиятларда яққол кўринди. Ҳозир эса - янги президент танлаган оҳангда яққол билинмоқда. Янги стратегик вазият - Вашингтоннинг ташқи сиёсатдаги беқарорлиги – асосан ички сабаблар туфайли вужудга келган. Лекин Ғарб етакчиси сифатида АҚШнинг обрўйи тушиши ҳам бунга ўз ҳиссасини қўшмоқда, десак хато бўлмайди. АҚШ маъмуриятининг янги тактикаси: бир томондан суҳбат қилиш кераклиги ҳақида гапириб, иккинчи томондан босимни кучайтиришдан иборат. Бунда демократларнинг сайлов олди ваъдаларини бажаришни, янги жамоада қарорлар қабул қилишда ягона сиёсий йўналиш йўқлигини ва америкача “миссионерликни” кўриш мумкин. Яъни “биз ҳар доим ҳақмиз, сиз бизга қулоқ тутишингиз керак. Ҳамкорлар ва рақиблар ушбу йўналишни намуна сифатида қабул қилиб ушбу “дарс” учун биздан миннатдор бўлиши керак”, кабилида иш тутишдан иборат бўлмоқда. Икки президент телефон суҳбати давомида биз мулоқотга таклиф қилинган бўлсак, ундан сўнг дарҳол кескин талаблар ва Россияга қарши санкциялар киритилди, дипломатлар жўнатиб юборилди, Россия таҳдиди тўғрисидаги фармон имзоланди. Бунга Украина Шарқида тобора кескинлашиб бораётган можарони ва АҚШ раҳбариятининг бизни ҳудудга қўшин юбориши ҳақидаги милитаристик баёнотлари - вазиятни янада кескинлаштирмоқда. АҚШ СССРни тенг рақиб деб тан олган ва унинг фикрини, албатта, инобатга олган. Икки давлат ҳарбий-сиёсий паритети, НАТО ва Варшава шартномаси ҳарбий уюшмалари ҳамда халқаро ташкилотлар тизими бунинг учун хизмат қилган. Лекин СССР тарқалиб кетгач, қандайдир вақт давомида паритет йўқолди. АҚШ 15 йиллар давомида улкан куч ва халқаро миқёсда мисли кўрилмаган ҳуқуқларга эга бўлди. Тарихда ҳеч қачон ҳеч қандай давлат бундай кенг имтиёзларга эга бўлмаган эди. Балки шу сабабли улар баравар суҳбат қилиш нималигини унутиб қўйишгандир?АҚШ янги маъмурияти, ўзининг “дунё ҳукмдори” ва коллектив Ғарб ҳимоячиси ролини тиклашга ҳаракат қилмоқда, бир вақтнинг ўзида ўзларини ҳам бунга ишонтиришга уринган ҳолда. Лекин дунёда бошқа давлатлар ҳам уларга тенг инфратузилмавий имкониятлар, ҳарбий-сиёсий қудратга эга бўлиши мумкинлигини тан олиш учун уларда журъат етишмайди. Масалан Россия ёки Хитой. Бугунги куннинг асосий саволи шундан иборат-ки, АҚШ янги маъмурияти ўтган асрнинг 60-йилларида АҚШ ва СССР раҳбарияти Кариб инқирози вақтида ўзлаштириб олган муроса дарсини уқиб олармикан? Вазият чўғдек қизиган вақтда муаммоларни ҳал қилишга нима ёрдам беради? Биринчидан, “ҳал қилувчи” қарор қабул қилиш нималарга олиб келишини тушуниб етиш. Агар ғалаба келтирадиган зарар келажакда ғолибнинг ўзини йўқ қилиб юбориши мумкин бўлса, у ҳолда бу ғалаба эмас. Иккинчидан, тўғридан-тўғри мулоқотни йўлга қўйиш. Бу нафақат икки президент орасида телефон алоқасини ўрнатишни, балки рақибни сўзларини тинглашни, унинг мантиғи ва далилларига қулоқ солишни англатади. Учинчидан, бу энг муҳими, нафақат муросага келиш кераклигини тушуниш, балки ўзи ҳам ана шундай муросаларга рози бўлиши керак. Диалогларни йўққа чиқарувчи ультиматум ва қўрсликдан воз кечиш лозим. Айнан шунинг учун ҳам, “Россия жавоб беради” кабилидаги сўзлар тўғри боши берк кўчага олиб боради. Бу туннелнинг чиқиш жойи йўқ. Бу сўзларни қайта-қайта такролаш - ҳеч кимга ёруғлик олиб келмайди.\n15:21 23.04.2021 (янгиланди: 18:29 23.04.2021)\n© Пресс-служба президента ТаджикистанаДмитрий Медведев на заседание Совета глав правительств стран-участниц Шанхайской организации сотрудничества\n“Катта куч билан тўқнашувдан қочиш, бу қўрқоқлик эмас - доноликдан дарак беради, чунки ўзини ўзи қурбон қилиш ҳеч қачон ва ҳеч қаерда афзал бўлмаган” (Сунь Цзы. Уруш санъати).\nСўнгги йилларда Россия ва АҚШ муносабатлари қарама қаршиликдан – совуқ уруш даврига қайтди десак муболаға бўлмайди. Санкциялар босими, пўписа ва қарама-қаршилик, фақат ўз манфаатини ўйлаш – буларнинг барчаси дунёда доимий беқарорлик пайдо бўлишига олиб келди.\nИкки давлат муносабатлари узоқ вақт давомида ана шундай ҳолатда бўлса, буни кризис дейишади. Бундай инқироз муносабатларда янада кескин қарама-қаршиликлар даврига – “инқирозлар инқирозига” олиб келади. Бундай вазиятда ҳар қандай ножўя қадам, сабр етишмаслиги, айтилган ҳар бир сўзнинг стратегик вазнини баҳолай билмаслик – нафақат икки мамлакатни тўғридан тўғри ҳарбий тўқнашувга олиб келиши, балким бутун дунёни ўта оғир муаммолар гирдобига ташлаши мумкин.\nАна шундай кризис бизнинг тарихимизда аллақачон содир бўлган эди. Воқеа жойи - Кариб денгизи, воқеалар мазмуни – жуда ўхшаш.\nЎша даврлардаги АҚШ ташқи сиёсати бизни давлатни ҳам унга муносиб жавоб қайтаришга мажбур қилган эди. 1950 йиллар охири 1960 йиллар бошида Америка ўз ракеталарини Туркия, Жанубий Вьетнам ва Ливанда жойлаштириб СССРга таҳдид солган эди.\nБугун эса – бу Россияга қарши ташкил қилинган кампания, санкциялар, қўшни давлатлар билан Россияга қарши олиб борилаётган сиёсат, НАТОнинг Россия чегараларига яқин келиши, “Шимолий оқим – 2” қурилишига қаршилик қилиш, Шимолий денгиз йўли очилишидан хавотирга тушиш, Украина масаласи ва бошқалардан иборатдир. Ана шундай сиёсат натижалари ҳар куни намойиш этилмоқда.\nРақибга кўрсатилаётган таҳлика даражаси бўйича бугунги Россия, олдин СССР каби, АҚШдан анча ортда қолмоқда.\n1960 йиллар бошида СССР томонидан АҚШга жавоб сифатида стратегик ракеталар Кубада жойлаштирилганида АҚШ ҳарбий кемаларини олиб келиб Кубани денгиз блокадасига олган ва ҳатто бостириб киришга тайёр бўлган эди. Ўшанда бу ҳолат - Кариб кризиси деб ном олган эди.\nУнинг иккита эътиборга молик хусусияти бор.\nБиринчидан, АҚШ қирғоқлари яқинида СССР стратегик қуроллари пайдо бўлиши, бу нафақат бизнинг давлатлар имкониятларини намойиш қилиш, балки рақиб томонидан СССРнинг қисқа муддат ичида дунёнинг исталган нуқтасида стратегик қуролларини жойлаштириш имкони борлигини англаш бўлган.\nИккинчидан эса, “урушга 5 дақиқа қолганда” икки давлат раҳбарлари вазиятга соғлом фикр билан баҳо бериб, ўзаро муросали қарор қабул қилган ҳолда – дунёни урушдан сақлаб қолгани бўлган.\nЭътиборлиси, СССР ва АҚШ раҳбарлари баъзида тўғридан-тўғри мулоқот қилиб, бошқа вазиятларда мутасадди вакиллар орқали гаплашиб – тенг ҳуқуқли мулоқот ўрнатишган. Бир-бирлари билан ультиматум ёки пўписалар орқали гаплашишмаган.\nКариб кризиси ҳал бўлганидан сўнг бутун 20-аср давомида икки буюк давлат уруш ёқасига ана шундай яқин келишмаган эди. Чунки уларнинг иккаласи ҳам ўша Инқироздан етарлича хулоса чиқариб олишганди: халқаро муаммоларни ҳал қилишда ҳамкорлик қарама-қаршиликдан кўра афзалроқ.\nЛекин бугун вазият бироз бошқача: АҚШ беқарор сиёсат томонга оғиб кетган. Бу Эрон ядровий дастуридан воз кечишда, Очиқ осмон шартномасидан чиқишда ва бошқа вазиятларда яққол кўринди. Ҳозир эса - янги президент танлаган оҳангда яққол билинмоқда.\nЯнги стратегик вазият - Вашингтоннинг ташқи сиёсатдаги беқарорлиги – асосан ички сабаблар туфайли вужудга келган. Лекин Ғарб етакчиси сифатида АҚШнинг обрўйи тушиши ҳам бунга ўз ҳиссасини қўшмоқда, десак хато бўлмайди.\nАҚШ маъмуриятининг янги тактикаси: бир томондан суҳбат қилиш кераклиги ҳақида гапириб, иккинчи томондан босимни кучайтиришдан иборат. Бунда демократларнинг сайлов олди ваъдаларини бажаришни, янги жамоада қарорлар қабул қилишда ягона сиёсий йўналиш йўқлигини ва америкача “миссионерликни” кўриш мумкин.\nЯъни “биз ҳар доим ҳақмиз, сиз бизга қулоқ тутишингиз керак. Ҳамкорлар ва рақиблар ушбу йўналишни намуна сифатида қабул қилиб ушбу “дарс” учун биздан миннатдор бўлиши керак”, кабилида иш тутишдан иборат бўлмоқда.\nИкки президент телефон суҳбати давомида биз мулоқотга таклиф қилинган бўлсак, ундан сўнг дарҳол кескин талаблар ва Россияга қарши санкциялар киритилди, дипломатлар жўнатиб юборилди, Россия таҳдиди тўғрисидаги фармон имзоланди.\nБунга Украина Шарқида тобора кескинлашиб бораётган можарони ва АҚШ раҳбариятининг бизни ҳудудга қўшин юбориши ҳақидаги милитаристик баёнотлари - вазиятни янада кескинлаштирмоқда.\nАҚШ СССРни тенг рақиб деб тан олган ва унинг фикрини, албатта, инобатга олган. Икки давлат ҳарбий-сиёсий паритети, НАТО ва Варшава шартномаси ҳарбий уюшмалари ҳамда халқаро ташкилотлар тизими бунинг учун хизмат қилган.\nЛекин СССР тарқалиб кетгач, қандайдир вақт давомида паритет йўқолди. АҚШ 15 йиллар давомида улкан куч ва халқаро миқёсда мисли кўрилмаган ҳуқуқларга эга бўлди. Тарихда ҳеч қачон ҳеч қандай давлат бундай кенг имтиёзларга эга бўлмаган эди. Балки шу сабабли улар баравар суҳбат қилиш нималигини унутиб қўйишгандир?\nАҚШ янги маъмурияти, ўзининг “дунё ҳукмдори” ва коллектив Ғарб ҳимоячиси ролини тиклашга ҳаракат қилмоқда, бир вақтнинг ўзида ўзларини ҳам бунга ишонтиришга уринган ҳолда. Лекин дунёда бошқа давлатлар ҳам уларга тенг инфратузилмавий имкониятлар, ҳарбий-сиёсий қудратга эга бўлиши мумкинлигини тан олиш учун уларда журъат етишмайди. Масалан Россия ёки Хитой.\nБугунги куннинг асосий саволи шундан иборат-ки, АҚШ янги маъмурияти ўтган асрнинг 60-йилларида АҚШ ва СССР раҳбарияти Кариб инқирози вақтида ўзлаштириб олган муроса дарсини уқиб олармикан?\nВазият чўғдек қизиган вақтда муаммоларни ҳал қилишга нима ёрдам беради?\nБиринчидан, “ҳал қилувчи” қарор қабул қилиш нималарга олиб келишини тушуниб етиш. Агар ғалаба келтирадиган зарар келажакда ғолибнинг ўзини йўқ қилиб юбориши мумкин бўлса, у ҳолда бу ғалаба эмас.\nИккинчидан, тўғридан-тўғри мулоқотни йўлга қўйиш. Бу нафақат икки президент орасида телефон алоқасини ўрнатишни, балки рақибни сўзларини тинглашни, унинг мантиғи ва далилларига қулоқ солишни англатади.\nУчинчидан, бу энг муҳими, нафақат муросага келиш кераклигини тушуниш, балки ўзи ҳам ана шундай муросаларга рози бўлиши керак. Диалогларни йўққа чиқарувчи ультиматум ва қўрсликдан воз кечиш лозим.\nАйнан шунинг учун ҳам, “Россия жавоб беради” кабилидаги сўзлар тўғри боши берк кўчага олиб боради. Бу туннелнинг чиқиш жойи йўқ. Бу сўзларни қайта-қайта такролаш - ҳеч кимга ёруғлик олиб келмайди.


Олимлар халқаро гуруҳи қушлар ва сут эмизувчи ҳайвонлар организмида ҳар бири пандемия кўламини олиши мумкин бўлган 850 мингтагача вирус борлигини аниқлашди.\nБу борадаги маъруза биология, экология ва вирусология соҳаларида фаолият юритувчи 22 эксперт томонидан тузилган ҳамда Биотурфалик ва экотизим хизматлари бўйича ҳукуматлараро илмий-сиёсий платформада (IPBES) тақдим этилган.\nМутахассисларнинг таъкидлашича, кўршапалаклар, кемирувчилар ва маймунсимонлар одамларга юқиши мумкин бўлган 540 мингтадан 850 мингтагача вирусга эга бўлиши мумкин. Бундай вазиятда ҳар йил пандемия кўламини олиши мумкин бўлган 5 та янги касаллик пайдо бўлиши хавфи бор.\nОлимларнинг таъкидлашича, ёввойи табиатни бу касалликларнинг пайдо бўлишида айблаш нотўғри бўлади. Уларнинг фикрича, пандемиялар, жумладан коронавирус пандемияси инсон фаолияти ва одамларнинг атроф-муҳитга таъсири оқибатида юзага келади.\n“Инсон фаолиятининг иқлим ўзгариши ва биотурфаликнинг йўқолишига олиб келувчи турлари атроф-муҳитга таъсири сабабли пандемия хавфини юзага келтиради”, – дейилган маърузада.


Жиззах вилояти Ғаллаорол туманидаги фермерлар сув таъминоти корхонасидан норози. Сайтга дардини ҳикоя қилмоқчи бўлган фермерлар билан Ғаллаорол туманлараро иқтисодий суди олдида учрашдик.\nФермерларнинг ҳикоя қилиб беришича, «Ғаллаорол туман» сув истеъмолчилари уюшмаси корхонаси улардан дала майдонларини суғориш учун ноқонуний ҳақ ундирмоқда. Фермерлар солиқлар қаторида сув учун солиқ тўлаб келишаётганини таъкидлашмоқда.\n«СИУ билан шартнома имзолаган фермерларнинг барчаси судга берилган. Суд 8тадан гуруҳ қилиб ажратиб иш кўрмоқда. Биз ўзимизнинг барча ҳужжатларимизни судга тақдим этдик. 2021 йилда биз билан шартнома тузилмаган бўлса-да, устимиздан иш қўзғатиб, судга беришган», — дейди «Янгиобод бахт гулшани» фермер хўжалиги раиси Раҳмон Ҳожиев.\n«Бугун (11 январ) учинчи марта суд қолдирилмоқда. Кейинги суд мажлиси 18 январ куни бўлиб ўтиши белгиланди. Ҳар гектарига 100 минг сўмдан белгиланган нархни асослантириб бера олишмади», — дейди «Шерқангли шарбатлари» фермер хўжалиги раиси Фурқат Жониқулов.\nЯъни фермерлар нодавлат ва нотижорат ташкилот ҳисобланувчи «Ғаллаорол туман» сув истеъмолчилари уюшмаси улардан гектарига йилига 100 минг сўмдан ҳисоблаб сув ҳақи ундираётганидан норози.\nЧунки ташкилот сувни ўз вақтида етказиб бериш, ариқ, канал ва зовурларни тозалаш борасида бирор иш қилган эмас. Фермерларнинг ўзлари бу ишларни маблағ сарфлаб бажариб келишмоқда.\n«5 гектар ерим бор. Сабзавот маҳсулотлари етиштираман. Сувдан фойдаланаман, тўғри. Лекин солиқлар қаторида сув учун ҳам тўлов қиламан-ку? Сел мавсумида дарёни уриб кетса, ўзимиз трактор ёллаб тозалаб чиқамиз. Етмаганига аҳолидан пул йиғиб чиқамиз. Булар бир иш қилиб бермасдан, пул ундириш учун судга бергани алам қиляпти», — дейди «Иззатулло Аминбек» фермер хўжалиги раиси Холмат Ўрозбоев.\nФермерлар СИУ 2020 йил бошида тузилган бўлса-да, 2019 йилда фойдаланилган сув учун тўлов ундиришга ҳаракат қилаётганидан ҳам норози.\n«Ғаллаорол туман» СИУ фермерларни савдо саноат палатаси орқали судга берган. Фермерларга судга чақирув қоғозлари етказилган.\nСудда фермерлар манфаатини Ўзбекистон фермер, деҳқон хўжаликлари ва томорқа ер эгалари Жиззах вилояти кенгаши юристи Ўктам Туробов ҳимоя қилмоқда. У вазият юзасидан шундай деди:\n«Ғаллаорол туман» СИУ ва фермерлар ўртасида икки томонлама шартнома тузилган. Шартномага кўра, СИУ ирригация каналларидан то фермернинг даласигача сувни етказиб бериши керак. Фермерларнинг эътирози шундаки, СИУ томонидан ўша хизмат кўрсатилмаган, фермерларнинг ўзи каналларни тозалаб, сувни ўзлари ҳайдаб боришган. Суд муҳокамаси давом этмоқда», — дейди Ўктам Туробов.\nБиз фермерларга тегишли далаларга бориб кўрдик, уларга борувчи сув йўллари билан танишдик. Дарҳақиқат, кенг каналнинг ярмидан кўп қисмини лойқа босган. Канал тозаланмаганига 5 йилча бўлган. Қолаверса, маҳалла аҳолиси каналнинг бетон қисмларини ўйиб, ўз томорқасига сув очиб олган.\nБоғларга эса булоқлардан йиғилган сувлардан яхоб суви очилган.\nЭнг муҳими, фермерлар СИУнинг собиқ раҳбари Улуғбек Турсунқуловдан норози бўлишмоқда. Турсунқулов айни пайтда «Ўзагроинспекция»нинг Ғаллаорол туман бўлимида сув назорати инспектори лавозимида ишламоқда.\nФермерлар бир киши икки лавозимда ишлаб босим қилаётгани, бу манфаатлар тўқнашувини юзага келтираётганини айтишди.\nЛекин Улуғбек Турсунқуловнинг маълум қилишича, у СИУдан 2020 йил 26 августида бўшатилган. Кейин унинг ўрнида Мансур Нарзуллаев ишлаган. 2021 йил 10 январдан бошлаб Шокир Мамажарабов СИУ ижрочи директори лавозимига тайинланган (ишдан бўшаш ва ишга тайинлаш тўғрисидаги барча буйруқлар намойиш этилди).\nУлуғбек Турсунқулов чиндан ҳам фермерларни ўзи судга берганини айтиб ўтди. Буни у ишдан бўшагани ва эски ташкилотнинг қарзларини тўплаб, янги бошлиқларга топшириш зарурати билан изоҳлади.\nТуман солиқ инспекциясидан олинган маълумотга кўра, шу пайтгача СИУ бирорта операция ўтказмаган, солиқлар тўламаган. Бироқ айрим фермерлар улардан нақд пул олингани, айримларга квитанция берилгани, айримларга эса берилмаганини ҳам айтиб ўтишган эди.\nУ.Турсунқулов чиндан ҳам 2020 йилда очилган ташкилотда 31 нафар ходим ишлашини, бироқ фермерлар пул тўламагани сабабли шу кунгача ходимларга ойлик маош берилмай келаётганини айтди.\nСув истеъмолчилари уюшмаси Вазирлар Маҳкамасининг 2019 йил 12 декабрдаги «Сув истеъмолчилари уюшмалари фаолиятини такомиллаштириш чора-тадбирлари тўғрисида»ги 982-сонли қарорига асосан ташкил этилган.\nҲукумат қарорининг 7-бандига кўра СИУ томонидан барча сув истеъмолчиларига кўрсатиладиган сув хўжалиги хизматлари учун тўловлар миқдори уюшмаларнинг умумий йиғилишида ҳар йили тасдиқланади ҳамда белгиланган тартибда шартномалар асосида амалга оширилади;\nБошоқли дон ва пахта етиштириш харажатларини молиялаштириш мақсадида ажратиладиган кредитлар ҳисобидан уюшмаларга сув хўжалиги хизмати харажатлари учун ажратиладиган маблағ жами кредитларнинг мос равишда 1 ва 2 фоизидан кам бўлмаган миқдорда белгиланиши тавсия этилган ва айнан мана шу маблағлар сув истеъмолчилари томонидан уларга уюшмалар кўрсатадиган хизматлар учун тўланиши мажбурий ҳисобланиши белгиланган.\nАммо Ғаллаоролда ғалла ҳам, пахта ҳам етиштирилмайди. Кредитлар ажратилмайди, шу сабабли фермерлардан йилига 1 гектар учун 100 минг сўм маблағ ўтказиш белгиланган.\nҲозир шартнома имзолаган ва имзоламаган фермерлар бор. Суд орқали шартнома имзолаган фермерлардан шартнома шартларини бажариш талаб этилмоқда. Аммо шартномага кўра, бажарилган ишлар далолатномаси тузилмаган, имзоланмаган. Фақатгина айрим фермерлардан солиштирма далолатномага қарздорлиги тўғрисида имзо ва муҳр қўйдириб олинган. Ана шу ҳужжат суд орқали пул ундириш учун асос бўлмоқда.\nВазият шундай: фермерларнинг сув истеъмоли учун пул тўлаши ҳукумат қарори билан мажбурий қилиб белгиланган. СИУ суммасини ўзи белгилаган маблағни фермерлардан ундира олмаяпти. Фермерлар тўламоқчи эмас. Чунки уларга ҳеч қандай хизмат кўрсатилмаган. СИУ эса пул тўланса, маблағ йиғилса, бирор иш қилиб беришини айтмоқда. Ғаллаоролда ана шундай берк цикл вужудга келган.\nКўрамиз, кузатамиз, суд бунга қандай баҳо берар экан.


“Сизларга муборак Рамазон ойи келди…” – oliymahad.uz\n“Сизларга муборак Рамазон ойи келди…”\nОйлар султони Рамазон – Роббимизга яқинлик, тақво ҳосил қилишимиз учун бизларга берилган улкан имкондир. Аллоҳ таоло Қуръони Каримда марҳамат қилиб айтади “Рамазон ойики, унда одамларга ҳидоят, ҳидояту Фурқондан иборат очиқ баёнотлар бўлиб Қуръон туширилди” (Бақара сураси 285-оят).\nҚуръони Карим буюк дастурдир, мусулмонларни гўзал хулқли бўлишга, дунё ва охиратдаги яхшиликларни қилишга чорлайди, у инсоният учун ҳидоят маёғидир. Бу муборак ойда имкон қадар Қуръон тиловат қилишга тарғиб қилинади. Аллоҳ таоло Рамазонни ўзининг каломи ила безади. Муборак ҳадиши шарифларимизда Абу Ҳурайра розияллоҳу анҳудан ривоят қилинади.\nПайғамбаримиз Набий алайҳиссалом: “Сизларга муборак Рамазон ойи келди, Аллоҳ таоло унинг рўзасини тутмоқликни фарз қилди, унда осмонларнинг эшиклари очилади, унда жаҳаннамнинг эшиклари ёпилади, унда шайтонлар кишанбанд қилинади, унда Аллоҳнинг бир кечаси бор у минг ойдан афзалдир, ким у кечанинг яхшилигидан маҳрум бўлса, батаҳқиқ жуда кўп нарсалардан маҳрум бўлибди” дедилар (Насоий ва Байҳақий ривояти).\nДарҳақиқат рамазон рўзасини ихлос ва самимият ила тутган ҳар бир банда улуғ неъматларга ноил бўлади. Рамазон жисмларимизга соғлик, руҳимизга қувват, нафсимизга эса улуғворлик бахш этади. Бу ойда зарра миқдоридаги яхшилик ҳам Роббимизнинг меъзонида ўлчанади, унинг учун ато қилинажак ажру – савоблар эса Аллоҳ азза ва жалланинг изнидадир.\nРўза тутган инсонда ўзига бўлган ишонч ҳисси пайдо бўлади ва Парвардигорининг фазли билан нафсининг тизгинини қўлга олади. Ҳадиси қудсийда Расулуллоҳ соллаллоҳу алайҳи васаллам айтадилар: “Аллоҳ таоло рамазонда ҳар бир яхшиликлар ўн баробардан етти юз баробаргача зиёда бўлади, рўза эса мен учундир унинг ажрини ўзим бераман” деган (Имом Бухорий ва имом Муслим ривояти).\nАллоҳ таоло рўзани бандасиниг амаллари орасидан ўзи учун хос қилиб олди. Бирор банда бу дунёда зулм кўрса, қиёматда унга ҳаққи ўлароқ ўша зулм қилган бандасидан яхшиликлари олиб берилади, агар яхшиликлари тугаб қолса ҳатто мазлумнинг гуноҳи золимнинг устига юкланади, аммо рўза ундай эмас, Аллоҳ фақат ўзи учун тутилган рўзани ҳеч кимга ҳақ қилиб бермас экан. Рўзанинг хислатларидан яна бири жаҳаннамдан тўсувчилигидир. Набий алайҳиссалом шундай дейдилар: “Банда Аллоҳ йўлида бир кун рўза тутса, Аллоҳ унинг юзини дўзахдан етмиш куз (70 йил) узоқлаштиради” (Имом Бухорий ривояти).\nМулоҳаза қиладиган бўлсак Рамазон ўзига хос бир мактаб унда чидамлилик, бағрикенглик, саҳоватпешалик каби буюк инсоний фазилатлар ўрганиди. Роббимиз гўё Рамазонни бизларга тоат, ибодат, хайру – саҳоват, солиҳ ва фазилатли амаллар учун мусобақа майдони қилди.\nБугун бутун дунё шу жумладан халқимиз учун ҳам синов бўлиб турган “Каронавирус” пандемияси туфайли зоҳиран амалларимиз тўсилгандай, имкониятларимиз чеклангандай қалбимизга маҳзунлик инди. Унутмаслигимиз керакки, буларнинг барчаси Роббимизнинг изни ила рўй бермоқда, унинг иродасига осийлик эмас, итоат қилишимиз лозим ва лобуд ҳисобланади. Бу вирус масжидлар эшикларини ёпгандир, аммо жаннат эшиклари ёпилмайди, хайру – саҳоват кўрсатиш, меҳр – мурувватли бўлишга ҳеч қандай монеълик йўқ. Қанчадан қанча хонадонлар сўрашдан ҳаё қилгани учун, эшиклари ёпиқ турибди, албатта тафаккур қилишимиз керак! Аллоҳ таоло фақир, мискинларнинг ризқини ҳам бой инсонларнинг зиммасига қўйган, инфоқ, эҳсон қилишлари учун. Пайғамбаримиз алайҳиссалом “Жаннатда бир хона бор унинг устки томони ичидан, ички томони устидан кўриниб туради у хонани Аллоҳ таоло таом улашган, сўзида мулойим бўлган, одамлар ухлаганда намоз ўқиган бандалари учун ҳозирлаб қўйган” дедилар. (Имом Аҳмад ва Байҳақий ривояти). Рамазонда ифторлик беришга ҳам ҳарис бўлишимиз даркор чунки, ифторлик берган инсон ҳам рўза тутганнинг савобидек ажрга эга бўлади. Аллоҳ розилигини донғи чиққан рестарану, емакхоналарда ифторлик дастурхони ёзишдан эмас, балки қорни оч фақирларнинг уйидан қидириш керак аслида.\nҲофиз иб Ҳажар роҳимаҳуллоҳ вабо ва ўлатнинг ҳам фойдалари бор: орзуларни қисқартиради, амалларни гўзаллаштиради, ғафлатдан уйғотади, охират сафарига тайёрлайди деган эканлар. Ҳақиқатдан ҳам дунё бойликлари ризқнинг энг оддийсидир, мана шу оддий нарсаларнинг муқобилига яратган Эгамизнинг бизга атаганларини солиштириб бўлармиди? Мусулмон одамга биродари бирон нарсага муҳтож бўла туриб, ўзи фароғатда, ҳотиржамликда яшаши ҳалол саналмайди. Саҳоват ва эҳсон қилганларга Аллоҳнинг раҳмати ёғилади. Озуқани музлатгичу, омборхоналарга эмас, охиратимизга йиғайлик. Бу кунлар барчамизга синов, ундан чиройли ҳолатда, бирдамликда ўтишга биз ҳам ўз ҳиссамизни қўшмоғимиз лозим. Вакиъ ибн Жарроҳ айтадилар “Рўзадорнинг Рамазон ойида берадиган фитр садақаси намоздаги саждаи саҳвга ўхшайди, саждаи саҳв намознинг нуқсонларини тўлдирганидек, фитр садақаси ҳам Рўзанинг камчиликларини тўлдиради”. Хато, камчиликлардан эса ҳеч биримиз ҳоли эмасмиз албатта. Рамазон нафсга тавозеъ, ҳокисорликни ўргатадиган мавсумдир. Салафи солиҳлар Рамазон бу – Қуръон мадрасаси яъни уни тиловат қилиш, эшитиш ва тафаккур қилиш ойидир дедилар. Рўза ва Қуръон қиёматда соҳибини шафоат қилади инша Аллоҳ. Рамазон- иймонни янгилаш, қалбларни поклаш, ғафлатдан уйғониш, гуноҳлару – хатоларга тавба қилишимиз учун қулай фурсатдир. Бу ойни “саноқли кунлар” деган жумлаларига эътибор берайлик, дангасалик қилмайлик, Аллоҳ розилиги учун жидду жаҳд қилайлик. Зеъро Аллоҳ ихлосли ва тақводор бандаларини севади.\nХулоса ўлароқ бошлаган хар бир эзгу амалимизни нафақат Рамазонда балки, бутун умр бажаришга масъулият билан ёндошмоғимиз, ким бўлишдан нима касб қилишдан қатъий назар барчамиз Аллоҳ таолонинг ожиз бандаси эканлигимизни унутмаслигимиз зарур.\nТошкент ислом институти 3- босқич талабаси\nПарпиева Маҳлиё Мақсуд Али қизи\n2268610cookie-check“Сизларга муборак Рамазон ойи келди…”no\nОлдингиУммат муфассирлари: Ваҳба аз-ЗуҳайлийКейингиМуфтий ҳазратлари ва бир гуруҳ уламолар кўкрак нишони билан тақдирландилар


Томас Тухель: ПСЖ - фаолиятимдаги энг катта чақириқ бўлди\n15 май, 2018, 10:10\nФранциянинг ПСЖ клуби янги бош мураббий этиб тайинланган Томас Тухель ўзининг илк фикрларини билдириб ўтди.\n“Мен катта қувонч ва шижоат билан жаҳон даражасидаги клублардан бири ҳисобланган “Пари Сен-Жермен”га келдим.\nМен ушбу ажойиб футболчилар билан тезроқ иш бошлашни кутяпман. Улар дунёнинг энг кучли футболчиларидандир. Мен ва менинг мураббийлар штабим ушбу жамоани жаҳон даражасидаги совринларни қўлга киритиши учун қўлимиздан келган барча ишни қиламиз.\nПСЖ жуда кучли салоҳиятга эга жамоа ва бу менинг фаолиятимдаги энг катта чақириқ бўлди. Мен шунингдек Европанинг афсонавий стадионлардан бири ҳисобланган «Парк де Пренс»даги илк учрашувни интизорлик билан кутяпман”, - дейди немис мутахассиси.


"Нодавлат нотижорат ташкилотлари фаолияти фуқаролик жамиятини ривожлантириш шарти сифатида" мавзусида контент-таҳлил ўтказилди - IF\n"Нодавлат нотижорат ташкилотлари фаолияти фуқаролик жамиятини ривожлантириш шарти сифатида" мавзусида контент-таҳлил ўтказилди\n“Ижтимоий фикр" республика жамоатчилик фикрини ўрганиш Маркази томонидан ўзбекистонликларнинг фуқаролик жамияти ва фуқаролик институтлари ҳақидаги асосий тасаввурлари, шунингдек, респондентларнинг нодавлат нотижорат ташкилотлари фаолияти билан фуқароларнинг мамлакатдаги ислоҳот ва модернизация жараёнларидаги ННТлар ролига баҳоси ҳамда мамлакатдаги нодавлат нотижорат ташкилотлари фаолиятига бағишланган ҳужжатлар ва нашрларнинг меъёрий-ҳуқуқий базасини ўрганиш билан боғлиқ асосий орзу-умидларини ўрганишга бағишланган телефон сўрови, шунингдек, электрон оммавий ахборот воситаларининг веб-сайтлари контент-таҳлили ўтказилди.\nИжтимоий сўров, умуман олганда респондентларнинг нодавлат нотижорат ташкилотлари нима, уларнинг социоал ва ижтимоий мақсадлари тўғрисида умумий тасаввурга эга эканликларини кўрсатди.\nСўров иштирокчилари ўзлари бевосита мулоқот қилган нодавлат нотижорат ташкилотлари фаолиятини ижобий баҳоладилар. Респондентлар ўзлари билган нодавлат нотижорат ташкилотлари ҳақиқатан ҳам ёрдамга муҳтож фуқароларга қийин вазиятларда амалий ёрдам берганликларини тасдиқладилар.\nСўров маълумотлари шуни кўрсатадики, фуқароларнинг аксарияти нодавлат нотижорат ташкилотларини аҳолини ижтимоий ҳимоя қилиш ва ҳуқуқий қўллаб-қувватлаш масалаларида давлат идораларига ёрдам берадиган жамоат тузилмалари сифатида қабул қилишади.\nРеспондентларнинг фикрига кўра, яқин истиқбол, ННТ фаолияти кенг қамровли ижтимоий муаммоларни ҳал қилишга ва жамиятдаги барча ижтимоий гуруҳларнинг манфаатларини ифода этишга йўналтирилган бўлиши керак.\nМақсади мамлакатдаги нодавлат нотижорат ташкилотлари фаолиятига бағишланган ҳужжатлар ва нашрларнинг меъёрий-ҳуқуқий базасини ўрганиш бўлган электрон оммавий ахборот воситаларининг медиа-базасини ўрганиш доирасидаги контент-таҳлил шуни кўрсатдики мамлакатда фуқаролик жамиятини ривожлантиришнинг ҳуқуқий асосларини изчил такомиллаштиришга; фуқаролик жамияти институтларига кўмаклашиш ва уларни давлат томонидан қўллаб-қувватлаш механизмини такомиллаштиришга; фуқаролик жамияти институтларининг давлат ва ижтимоий бошқарувдаги фаол иштироки учун зарур шарт-шароитларни яратишга; фуқаролик жамияти институтларининг давлат ижтимоий лойиҳаларини амалга оширишдаги иштирокини кенгайтиришга; ва фуқаролик жамияти институтлари фаолиятининг очиқлигини таъминлашга қаратилган комплекс тизимли ишларни олиб борилмоқда.\nКонтент-таҳлил билан танишиш


Суяклар мустаҳкам бўлиши учун қандай овқатланиш керак? » Ўзбекистон янгиликлари – Zamin.uz\n, 24 2021, 11:00\n05 дек, 00:13 2 676 Ҳаёт тарзи\n25 ёшдан кейин суяклар ҳар йили бир фоиздан мўртлаша бошлайди. Суякнинг юпқалашиши ва мўртлашишининг олдини олиш учун эса организмни керакли микроэлемент ва моддалар билан тўйинтириб туриш керак.\nҚандай микроэлементлар керак?\nСуяклар мустаҳкам бўлишига қарамай, суяк тўқималарининг тикланиши ёш ўтиши билан секинлашиб боради. Скелет билан боғлиқ энг кўп тарқалган касаллик остеопороз ҳисобланади ва унинг ривожланишига зарарли одатлар, гормонал ҳамда ёш билан боғлиқ ўзгаришлар, айниқса, рационда кальцийнинг етишмаслиги сабаб бўлади. Ёши катта одам 50 ёшга қадар 1000 миллиграмм, 50 ёшдан кейин эса 1200 миллиграмм кальций истеъмол қилиши керак.\nСуяк, тиш, тоғайларни мустаҳкамлаш, холестерин миқдорини назорат қилишга ёрдам берадиган кальций, шунингдек, қалқонсимон, буйрак усти бези ва репродуктив саломатлик учун ҳам аҳамиятли ҳисобланади, қон ивишининг меъёрда бўлишига ҳисса қўшади.\nТаомнинг микроэлементлар, хусусан, кальцийга бой бўлиши организм учун муҳим саналади. Аммо кальцийнинг организмга сингиши учун бошқа моддаларнинг роли ҳам борлигини ёддан чиқармаслик керак.\nD витамини кальцийнинг тез сингишига ёрдам беради. Фосфор эса суяк ва қон-томирларни мустаҳкамлайди. Ушбу микроэлементларни мунтазам равишда биргаликда қабул қилинса, суяк тўқималари регенерацияси ва тикланиши маромда бўлади.\nРацион қандай бўлиши керак?\nКальций етишмаса, нафақат остеопороз, балки бошқа касалликлар: буйракда тош пайдо бўлиши, рахит, умуртқанинг қийшайиши, қон ивишининг бузилиши кабилар кузатилиши мумкин. Сутли маҳсулотлар кальцийга бойлиги билан рекордчи ҳисобланади. Суткалик меъёрни қоплаш учун 1 литрга яқин сут ичиш кифоя. 100 грамм қаттиқ пишлоқда 700 мг кальций бўлади ва 150 грамм пишлоқ суткалик меъёрни қоплаш хусусиятига эга саналади. Шунингдек, творог, ловия, тухум сариғи, денгиз маҳсулотлари, ёнғоқ ва майиз ҳам ушбу фойдали минералнинг кони.\nФосфорга бой маҳсулотлар\nФосфор етишмаслиги ишга бўлган лаёқатнинг сусайиши, миянинг когнитив функцияси ёмонлашиши, бўшашиш, уйқу босиши ва бош оғриғига сабаб бўлади. Ушбу модданинг суткалик меъёри 1500 мг ҳисобланади ва у балиқ, ёнғоқ ва писталарда, тухум сариғи, пишлоқ ҳамда творогда мўл бўлади.\nФундук, қаттиқ пишлоқ, карам ва сабзида эса юқоридаги микроэлементларнинг ҳар иккиси ҳам мужассам.\nФосфор ва кальцийни организмга сингишига ёрдам берадиган D витаминининг суткалик меъёри 15 мкг ҳисобланади. Гўшт ва товуқ, балиқ маҳсулотлари, тухум, сариёғ ҳамда қўзиқорин таркибида ушбу микроэлемент кўп бўлади.\nСуяк тизимининг мустаҳкамланиши учун рацион тузишда баланс бўлишига ҳамда организм учун керакли барча зарур моддалар ўрин олишига эътибор беринг.\nСуяклар учун фойдали бўлган 5 та табиий маҳсулот 09 ноя, 19:53\nЮрак бақувват бўлиши учун нима қилиш керак? Немис кардиологи шахсий сирларини очди 06 окт, 16:22


Бош сахифа > Янгиликлар > Иқтисодий барқарорлик омили\nҲар бир ҳудуднинг тараққиёти бевосита маҳсулот ишлаб чиқаришга боғлиқ. Шуни эътиборга олган ҳолда туманимизни ижтимоий-иқтисодий ривожлантиришга асосий эътибор қаратиб келмоқдамиз. Жумладан, ўтган йилнинг мос даврига нисбатан саноат маҳсулотлари ишлаб чиқариш 110,8 фоизга, истеъмол моллари 106,7 фоизга, қишлоқ хўжалиги маҳсулотлари етиштириш 104,6 фоизга, асосий капиталга инвестиция жалб этиш 107,4 фоизга, пудрат ишлари ҳажми 109 фоизга, жами хизматлар ҳажми 108 фоизга бажарилиб, 268,5 минг АҚШ долларлик маҳсулотлар экспорт қилишга эришилди.\nТуманимиз чўл ҳудудда жойлашганлиги учун чорвачилик аҳолининг муҳим даромад манбаи ҳисобланади. Жорий йилда туманимизда аҳоли хонадонлари ва хўжаликларда 251,1 минг бош майда шохли мол, 2,9 минг йирик шохли мол, 4,1 минг бош йилқи боқилмоқда. 5647 тонна тирик вазндаги гўшт, 47,3 минг дона қоракўл териси, 408 тонна жун етиштирилди.\nПрезидентимизнинг 2017 йил 16 мартдаги "Чорвачиликда иқтисодий ислоҳотларни чуқурлаштиришга доир қўшимча чора-тадбирлар тўғрисида"ги қарори ижроси юзасидан амалга оширилган ишлар туфайли ширкат хўжаликлари ўрнида фермер хўжаликлари ташкил этиш ишлари уюшқоқлик билан олиб борилмоқда. Бугунги кунгача 241 та лойиҳа "кимошди" савдоси орқали сотилгани фикримиз тасдиғидир. Бундан кўзланган мақсад, албатта, чорвачилик тармоғини ривожлаштириш ва янги иш ўринлари ташкил этишдир.\nЖорий йилда саноат ишлаб чиқаришни ривожлантириш учун 13 та, қишлоқ хўжалиги соҳасида 11 та, сервис ва хизмат кўрсатиш бўйича 46 та лойиҳани ишга тушириш белгиланган.\nДарҳақиқат, ишбилармонлик ва тадбиркорликни ривожлантириш бугун давлатимиз сиёсатининг устувор йўналишларидан саналади. Шуни эътиборга олган ҳолда тумандаги 141 та юридик мақомга эга тадбиркорлик субъекти (90 та кичик бизнес субъекти) фаолиятини янада ривожлантириш, уларни қийнаб келаётган муаммоларни ҳал этишга асосий эътибор қаратмоқдамиз. Негаки, тадбиркорлик субъектлари ривожланса янги иш ўринлари ташкил этишда муаммолар юзага келмайди. Агро-иқтисодиёт касб-ҳунар коллежини битирган 55 нафар битирувчини ишга жойлаштириш учун 4 томонлама шартномалар тўлиқ тузилганлиги фикримиз тасдиғидир.\nБундан ташқари, марказдан олис овулларда яшайдиган аҳолини тадбиркорликка жалб этиш мақсадида 210 нафар кам таъминланган, ишсиз оилаларга 901 миллион сўм миқдорида кредитлар берилди. Мазкур фуқаролар ўзларининг хонадонларини чорва молларини кўпайтириш устида иш олиб бораётгани, оиласига яхшигина даромад келтираётганини кўриб, қувониб кетасан, киши.\nҲа, давлатимиз томонидан яратилаётган имкониятлар туфайли халқимизнинг турмуш фаровонлиги кундан-кунга ортиб бораётгани истиқлол шарофатидандир.\nтуман иқтисодиёт бўлими бошлиғи.\nКўрилганлар сони: 3714


Душанбе шаҳрида 44 ёшли аёл ўз квартирасини фуқароларга пул эвазига тақдим этган.\nТОШКЕНТ, 11 июн – Sputnik. Полиция ходимлари Душанбеда ўз уйида фоҳишахона очган аёлни қўлга олишди, деб хабар қилди Тожикистон ИИВ матбуот хизмати.\nБохтарада истиқомат қилувчи 44 ёшли аёл Душанбе шаҳридаги уйини фуқароларга пул эвазига тақдим этган.\nТожикистон ИИВ маълумотига кўра, 2 май куни Душанбе Н.Махсум кўчасида жойлашган квартирани учта жуфтликка берган. Бу хизмат учун 60 доллар олган.\nТезкор тадбир давомида аёл қўлга олинди. Ушбу ҳолат юзасидан тергов иши давом этмоқда.


Фото: Қозоғистонда сайлов митингларга уланиб кетди\nБугун, 9 июнь куни Қозоғистоннинг турли шаҳарларида муддатдан аввалги президентлик сайловига параллел ҳолда рухсатсиз митинглар уюштирилди. Полиция митинглар иштирокчиларини қўлга олишди.\nРИА Новости маълумотига кўра, мамлакат пойтахти Нур-Султон шаҳридаги митингларда 700 нафардан ортиқ киши иштирок этган.\n«Интерфакс» агентлиги мухбири хабар беришича, Олмаота вилояти марказидаги митингга 300 нафарга яқин киши тўпланган. Митинг иштирокчилари мамлакатда навбатдан ташқари президентлик сайловлари бекор қилинишини талаб қилишган.\nНамойишчиларнинг ҳисоблашича, сайловлар адолатсиз ва демократияга зид равишда ўтказилмоқда, унинг натижаси олдиндан маълумлиги айтилмоқда.\nҚозоғистон Ички ишлар вазирининг биринчи ўринбосари Марат Кожаев Нурсултон ва Олмаотада рухсат берилмаган митингларда юздан ортиқ киши қўлга олингани ҳақида маълумот берди.\n«Озодлик» радиоси маълумотига кўра, Чимкент шаҳрида ҳам митинг бўлиб ўтган ва бу ерда полиция 20дан ортиқ кишини қўлга олган.\nVesti.kg портали маълумотига кўра, қўлга олинганлар орасида маҳаллий журналистлар ҳам бор.\nVlast.kz хабарига кўра, ушбу нашр оператори Екатерина Суворова, «Озодлик» журналисти Петр Троценко ҳамда политолог Димаш Алижанов қўлга олинган.\nФранс пресс агентлиги ходими, британиялик журналист Крис Риклтон ҳам твиттерида ўзини қўлга олишгани ҳақида маълум қилган.\n«Мен автозакдаман, мени касбий фаолиятим учун қўлга олишди. Кўзим остида кўкарган жой - қўполлик билан ҳибсга олиш натижаси. Мени уришмади, мен полициячининг тиззасига юзимни уриб олдим. Мендан аккредитациямни тортиб олишди», дея ёзган Риклтон.\nХабар қилинишича, Қозоғистон нашрлари сайлов кунида ижтимоий тармоқларга тўсиқ қўйилгани ва интернет блокланганидан шикоят қилишган.\nМамлакат бош прокурори ўринбосари Булат Дембаевнинг айтишича, «айрим фойдаланувчилар» сайловлар кунида ижтимоий тармоқда ноқонуний ташвиқот ўтказишган. Шу билан биргаликда, у интернет ишламай қолиши билан боғлиқ муаммодан хабардор эмаслигини билдирган.\nБундан аввалроқ Қозоғистон Ички ишлар вазирлиги сайловлар муносабати билан Қозоғистон полицияси қатъий режимга ўтиши ҳақида маълум қилганди.\nВазирлик рухсат этилмаган акциялар суд томонидан мамлакатдаги фаолияти тақиқланган «ДВК» ташкилоти томонидан уюштирилганини иддао қилмоқда.\n«Бу ташкилотнинг қочқин раҳбари (Мутар Аблязов) сайловлар арафасида ҳокимиятни обрўсизлантирувчи ташвиқот кампанияси олиб борди ва навбатдан ташқари сайловларни бойкот қилишга ва сайловлар вақтида жамоатчиликка қарши ҳаракатларни амалга оширишга чақирди», деган Кожаев.\nҚозоғистонда фаолияти тақиқланган «Демократический выбор Казахстана» партиясининг айни вақтда хорижда истиқомат қилувчи етакчиси Мухтар Аблязов ўз тарафдорларини 9-10 июнь кунларида кўчаларда намойишлар ўтказишга чақирган.\nҚозоғистондаги навбатдан ташқари президентлик сайловлари шу йилнинг 20 март куни Нурсултон Назарбоев муддатидан аввал истеъфога чиқиши муносабати билан эълон қилинганди. У мамлакатни 30 йил давомида бошқариб келди.\nПрезидентликка номзод сифатида 7 киши рўйхатга олинди, улар қаторида Назарбоевнинг «Нур Отан» партиясидан номзоди илгари сурилган, Қозоғистоннинг вақтинча президенти Қосим-Жўмарт Тўқаев ҳам бор.\nЯкшанба куни тонгда Тўқаев сайлов участкасида журналистларга президент бўлса ташқи сиёсатда Назарбоев томонидан йўлга қўйилган сиёсатни давом эттиришини маълум қилди.\nСайловда ғалаба қозониш учун 50 фоиздан ортиқ овоз олиш талаб этилади, номзодларнинг ҳеч бири бунга муваффақ бўлолмаса, иккинчи тур ўтказилади.\n21:22 / 29.03.2020\nЖеки Чан қозоғистонликларни қўллаб-қувватлади\n18:43 / 27.03.2020\nҚозоғистонда коронавирус аниқланган яна бир бемор тузалиб кетди\n16:22 / 17.03.2020\nНур-Султон ва Олмаота шаҳарлари карантин учун ёпилади\n16:30 / 15.03.2020\nҚозоғистонда фавқулодда ҳолат эълон қилинди


Каттақўрғон шаҳар ҳокими Гавҳар АЛИМОВА табрик йўллади | Kattakurgon.uz\nКаттақўрғон шаҳар ҳокими Гавҳар АЛИМОВА табрик йўллади\nСизларни янги – 2021-йил билан самимий муборакбод этаман.\nБугун биз вақтнинг азим дарёдек шиддат билан ўтишига яна бир бор гувоҳ бўлиб, янги йилга, ҳаётимизнинг янги бир довонига қадам қўймоқдамиз.\nЎтаётган йилни кузатар эканмиз, йил давомида бошимиздан кечирган, ён-атрофимизда бўлиб ўтган ташвишли ва қувончли воқеаларни, амалга оширган ишларимизни беихтиёр кўз ўнгимиздан ўтказиб, шу кунларга етказгани учун шукрона қиламиз.\nМана шундай ҳаяжонли дамларда ҳар қайси инсон янги йилни кутиб олар экан, қалбида, юрагида сақлаб келаётган эзгу орзу-умидларнинг ушалишини, оиласи, яқинлари, она юрти тинч-омон бўлишини, янги йил янада хайрли ва баракали бўлишини хаёлидан ўтказади.\nШаҳримизда юз бераётган ўзгаришларни, хонадонларимиз, маҳаллаларимизнинг қиёфаси тобора гўзал бўлиб бораётганини ҳисобга олиб, охирига етаётган йилимизга якун ясаб, холисона 2020-йил биз учун файзли бўлди, деб айта оламиз.\nТўғри, ўтган йилда халқимиз учун жуда катта синовли йил бўлди. Пандемия даврида аҳолини қўллаб-қувватлаш, ижтимоий ҳимояга муҳтож инсонларга ҳар томонлама кўмаклашишдек халқимизга хос бўлган қадриятларга ҳар қачонгидан кўпроқ эҳтиёж сездик. Лекин халқимиз ўзининг ана шу юксак фазилатларини намоён этди. Айниқса, бу даврда тиббиёт ходимлари, тадбиркорларимиз, ички ишлар ходимлари жуда катта жасорат кўрсатдилар.\nШаҳримизда ҳам “Саховат ва кўмак” умумхалқ ҳаркати доирасида жуда катта хайрли тадбирлар амалга оширилди. Бюджет маблағлари ҳамда ҳомийлар ҳисобидан пандемия даврида шаҳримиздаги ижтимоий ёрдамга муҳтож бўлган оилаларга кундалик эҳтиёж, озиқ-овқат маҳсулотлари етказиб берилди. Маънавий қўллаб-қувватланди. Албатта бу ишларда шаҳримиздаги саховатпеша тадбиркорларнинг ёрдамлари жуда катта бўлди.\nЛекин шуни айтиш жоизки, қийинчиликларга қарамай барча соҳалардаги ислоҳотлар давом этди. Шаҳримизда ўтган вақт ичида кенг кўламдаги бунёдкорлик, қурилиш таъмирлаш ишлари амалга оширилди. Ташқи ва ички кўчаларга асфальт ётқизилди. Аҳоли турмуш шароитини яхшилашга қаратилган турли лойиҳалар амалга оширилди. Аҳолининг, хусусан ёшлар ва аёлларнинг иш билан бандлигини таъминлаш мақсадида рўйхатлари шакллантирилган “Ёшлар дафтари” ҳамда “Аёллар дафтар”ларига киритилган оилалар биан якка тартибда ишлар олиб борилиб, уларнинг иш билан бандлигини таъминлаш бўйича чора-тадбирлар белгиланди.\nЯқинда, янги йил арафасида шаҳримиз аҳолисига муносиб туҳфа қилган ҳолда бир қатор ижтимоий, иқтисодий, маданий соҳа объектлари фойдаланишга топширилди. “Обод маҳалла” давлат дастури доирасида қурилиш- таъмирлаш ишлари олиб борилган мактабгача таълим ташкилотлари ҳамда маҳаллалар кўркам ва замон талаблари даражасида жиҳозланган масканларда иш бошладилар. Хотин-қизлар иш билан бандлигини таъминлаш ҳамда уларнинг ижтимоий ҳаётга мослашишларини таъминлаш мақсадида собиқ “Ғарб мачит” маҳалласи ўрнида тикув, телпак тикиш цехи, қандолат ва нон маҳсулотлари цехи фаолиятини бошлади. Биргина қандолат ва нон маҳсулотлари ишлаб чиқариш лойиҳаси асосида 10 нафар хотин-қизнинг иш билан бандлиги таъминланди.\nЎтган йилда эришган муваффақиятларимиз, ютуғларимиз ҳақида кўплаб гапиришимиз мумкин. Лекин шу билан бирга келгусида қилишимиз лозим бўлган ишларимиз ҳам жуда кўп. Хусусан Вазирлар Маҳкасининг Каттақўрғон шаҳрини ижтимоий-иқтисодий ривожлантириш юзасидан чиқарилган қарори асосида келаётган 2021 йилда ҳам жуда кўплаб лойиҳалар, вазифалар белгиланган.\nҚолаверса, куни кеча барчамиз Президентимизнинг Олий Мажлисга йўллаган Мурожаатларини жуда катта қизиқиш билан тингладик. Мурожаатда келаётган йил Президентимиз таклифи билан “Ёшларни қўллаб-қувватлаш ва аҳоли саломатлигини мустакамлаш йили” деб эълон қилинди. Албатта бизнинг янги йилда аҳолининг катта қисмини ташкил қилувчи, келажагимиз бўлган, учинчи ренессанс пойдевори бўлмиш ёшларнинг ватан равнақи ва жамият тараққиётига муносиб ҳисса қўшадиган баркамол авлод қилиб тарбиялаш йўлидаги масъулиятимиз янада ошади. Бунда биз маърифат тарқатувчилар таълим ходимларининг юксак билим ва салоҳиятларига, куч ва малакаларига ишонамиз.\nМана бир неча дақиқалардан сўнг барчамиз яна бир йилни ортда қолдириб эзгу умидлар ва орзулар билан янги йилни қарши оламиз. Илоҳим, кириб келаётган 2021-йил ҳар биримиз учун хосиятли ва самарали йил бўлсин.\nБарчангизни Янги йил билан чин дилдан муборакбод этиб, энг самимий тилакларимни изҳор этаман.


Нигерияда 203 фарзанди бор ота вафот этди\n21:00 / 30.01.2017\nНигерияда 130 нафар рафиқаси ва 203 нафар фарзанди борлиги билан машҳур бўлган Алхожи Муҳаммад Абубакар Белло Масаба 93 ёшида вафот этди, деб хабар бермоқда Daily Trust нашри.\nИмомлик қилган эркак ҳаётлигида "супер кўп хотинли эркак" деб тан олинганди. Масаба интервьюларидан бирида журналистларга унинг ҳаётидаги энг қийин иш – шундай катта оилани эплаш бўлганини ва бунда унга "Тангрининг ўзигина ёрдам беришини" тан олган.\nМасабанинг кўп хотинлик борасидаги қарашларини ҳамма ҳам маъқулламаган. У 84 ёшда, хотинлари ва фарзандлари мос равишда 86 ва 170 нафар бўлганда, ислом суди ундан Қуръонда айтилгандек, 4 нафар хотинни қолдиришни талаб қилган. Акс ҳолда, у ўлим жазосига тортилиши мумкин эди. Бунга жавобан Масаба Қуръонда 4 нафардан кўпроқ хотинга эга бўлганлик учун жазолаш кераклиги ҳақида ҳеч нарса айтилмагани важ қилган.\nНигерия кўп хотинлик\nНигерияда келиннинг 11 дугонаси ЙТҲда ҳалок бўлди


ИнтерФУТБОЛ :: Легионерларимиз сўнгги турларда қандай натижа кўрсатишди\nЛегионерларимиз сўнгги турларда қандай натижа кўрсатишди\nСнейдер олдида ожизлик. Темурхўжа Абдухолиқовнинг клуби - «Ал-Сайлия» Қатар Юлдузлар лигаси 20-тур ўйинида «Ал-Гарафа»ни қабул қилиб, кучли рақиб олдида шунчаки, ожиз қолди. Хуллас, машҳур Уэсли Снейдер «дубл»га эришган учрашувда «Гарафа» 3:0 ҳисобида зафар қучди.\n«Сайлия»нинг бошланғич таркибидан жой олган Абдухолиқов 64-дақиқада ўз ўрнини Вагнер Рибейрога бўшатиб берди. Таркибида Санжар Турсунов ўйнаётган «Ал-Ҳарайтиат» эса турнир жадвали пешқадами - «Ал-Дуҳайл»га янада йирикроқ ҳисобда ютқазди - 0:5.\nЎхшашликни қаранг, Санжар ҳам асосий таркибда майдонга тушди ва 67-дақиқада захирага олинди. Диққатга сазовор томони, ОЧЛда «Локомотив»ни енгган «Дуҳайл» мазкур ғалабадан сўнг чемпионликни нақд қилди.\nЗахирадан тушиб гол. Япония чемпионатининг янги мавсуми Фозил Мусаев ва «Жубило Ивата» учун ўта омадсиз бошланди. Ўтган йили бинойидек кўринган жамоа стартда қаторасига 2 марта мағлубиятга учради. Ниҳоят, 3-тур «Жубило»га хайрли натижа тақдим этди.\nИваталиклар бу сафар «Токио»ни 2:0 ҳисобида доғда қолдиришди. Мусаев мазкур учрашув бошида захира ўриндиғида қолди ва 83-дақиқадагина майдонга туширилди. Энг муҳими, ҳамюртимиз ўйин якунланиши арафасида пойтахтликлар дарвозасини ишғол қилиб, жамоаси ғалабасига катта ҳисса қўшиш баробарида жойи асосий таркибда эканлигини исботлади.\nРоссияда ҳаммаси «осуда». Россия чемпионатидаги ҳамюртларимизнинг ишлари унча юришмаяпти. Хусусан, Элдор Шомуродовники. Терма жамоамиз вакили «Ростов»нинг бир қатор ўйинларида имкониятга эга бўлди, аммо голлари ҳисобини очолмади.\nМаҳаллий Премьер-лига 22-туридан ўрин олган «Зенит»га қарши баҳсда эса майдонга тушгани ҳам йўқ. Бу учрашувда ҳисоб очилмади. «Тосно» шарафини ҳимоя қилаётган Вагиз Галиулин бўлса, «Рубин» билан ўйинда80 дақида тўп сурди, аммо унинг клуби якунда мағлубиятни тан олди - 0:1.\n«Анжи» билан шарт-нома тузилгани айтилган Достон Ҳамдамов ҳақида эса маълумот йўқ - у Махачқалъа клуби қайдномасига ҳам киритилмаяпти. Пеш-қадам - «Локомотив»га келсак, «темирйўлчилар» тур ўйини доирасида кеча «Урал» меҳмони бўлишди.\nЖамоа сафидаги Виталий Денисовнинг ҳафта ўртасида «Атлетико»га қарши кечган ЕЛ ўйини- (0:3)да иштирок этмаганини ҳам айтиш жоиз.\n«СИПГ»нинг ишлари дуруст. ОЧЛда дадилодимлаётган «Шанхай СИПГ» Хитой Супер-лигаси 2-турида сафарда «Шанхай Шенхуа»дан устун келди - 2:0. Шанхайликлар сафидаги Одил Аҳмедов бу сафар ҳам майдонда тўлиқ вақт фаол тўп сурди.\nТўғри, у 62-дақиқада ҳакам томонидан огоҳлантирилди. Дарвоқе, «СИПГ» илк турда «Далян Йифанг» дарвозасини нақ 8 бора нишонга олганди. Хуллас, Одил Аҳмедов жамоаси миллий чемпионатда ҳам бошидан карвонбошига айланиб олди.


13:16 07.04.2020 (Янгиланган 13:20 07.04.2020)\nТожикистон президенти Эмомали Раҳмон ва Душанбе мэри Рустам Эмомали пойтахтдаги учта боққа ташриф буюрди ва уларни ободонлаштириш бўйича топшириқлар берди.\nТОШКЕНТ, 7 апр — Sputnik. Тожикистон президенти Эмомали Раҳмон ва Душанбе мэри Рустам Эмомали пойтахтнинг қатор боғларга ташриф буюрди, деб хабар қилди Sputnik Тожикистон.\nПрезидент Республики Таджикистан Эмомали Рахмон и мэр города Душанбе Рустам Эмомали\nДастлаб улар Ахмад Дониш номидаги боққа келишди. Боғни ободонлаштириш мақсадида миллионга яқин лолалар экилган.\nМамлакат раҳбари ташриф давомида ноёб декоратив гуллар ва дарахтлар ўстириш ва парваришлаш ишлари билан танишди.\nБоғда фавворалар, гулчамбарлар билан безатилган йўлакчалар, ранг-баранг чироқлар, скамейкалар, инсон саломатлиги учун фойдали бўлган ноёб дарахтлар экилган.\nБундан ташқари, Эмомали Раҳмон ўғли билан Буюк Кир паркига келишди. Унинг ҳудудида мини-футбол, теннис корт, спорт майдони ташкил этилган.\nБоғ ишчилари томонидан бу мавсумда 26 турдаги 552 минг дона лола экилган.\nШунингдек, мамлакат раҳбарияти “Наврўзгоҳ” паркига ҳам ташриф буюрди. У ерда кўплаб ноёб дарахтлар, 5 минг турли лола, олхўри, гилос ва магнолия кўчатлари экилган.\nТаъкидланишича, катта гўзал шаршара ва фавворалар “Наврўзгоҳ” паркининг асосий безаги ҳисобланади.\nПрезидент Эмомали Раҳмон пойтахт боғлари билан танишгандан сўнг, кўча ва хиёбонларни, шунингдек, дам олиш масканларини ободонлаштириш бўйича кўрсатмалар берди.


"Қалб туғёнлари" китоби, Гулбаҳор Назарова\nЧитать отрывок Оглавление\nИнсон тирик экан қалбда туғён тўхтамайди, юрак эса севишдан… Ҳаётимиз бир имтиҳон каби гоҳо шодлик, гоҳо ғам-андуҳда ўтади. Г.Назарованинг шеърларида меҳр-оқибат, иймон, оташин севги ва ҳаётимизда учрайдиган баланд-паст вазиятлар акс эттирилган.\nМуҳаббат, вафо ва бевафолик ошиқларнинг қалб туғёнлари муаллиф шеърларининг мазмун-мундарижасини белгилайди. Қадрли ўқувчи Г.Назарованинг қайноқ шеърлари дилингизга жо бўлади деган умиддамиз.\nМуҳаммад Юсуф. Шеърлар\nШавкат Рахмон, Шеърлар